
ANTAŬPAROLO 


Tiu ĉi studo jam aperis en formo iom alia kaj 
pli konciza sur la paĝoj de l' semajna gazeto 
Sennaciulo. Tiam multaj legantoj eldiris sian 
deziron, ke ĝi estu presota libroforme. Ili do ricevas 
kontentigon. 


Kvankam ĉi tiu libro formas per si mem unu 
tuton, la leganto devas tamen scii, ke ĝi estas la 
unua parto de pli ampleksa, trivoluma verko. La 
dua parto estos titolita Internaciismo kaj la tria 
Sennaciismo. La unua parto sekve iel estas nur la 
elmeto de l” problemo. Sed ties klara elmeto tre 
faciligos eltrovon de ĝusta solvo. 

La ŝanĝoj kaj aldonoj faritaj neniel aliigis la 
ĝeneralan tendencon de la studo. Neŝanceliĝe ni 
sekvis la vojon al objektiva esploro. Ni penis 
koncepti kaj prezenti al la legantoj sufiĉe detalan 
skizon pri la deveno kaj evoluado de l” naciismo, ne 

atentante, ĉu tiu nia koncepto konformas aŭ ne 
kun la vidpunkto de iu ajn el la nuntempaj soci- 
politikaj skoloj pri tiu demando... 

Car temas pri historiaj faktoj, t.e. okazintaĵoj 
neniel ŝanĝeblaj, ni ankaŭ tute malatentis la de- 
mandon: ĉu la historia evoluado povus aŭ ne sekvi 
alian vojon ol la sekvitan. Sendube, jes, ĝi povus, 
se — sed grava estas tiu « se » — la inter si 
batalantaj fortoj estus aliaj aŭ aliproporciaj. Sen- 
utila demando. Eĉ Dio, se ĝi ekzistus, ne povus 
aliigi pasintaĵon. La estanto kaj estonto estas 
influeblaj, ne la estinto. 


Celante prezenti la evoluadon de homaj socioj 
ĝis la hodiaŭa stadio, ni opinias plie, ke estus tute 
senutile plorĝemi ĉe la konstato, ke tiu evoluado 
ĉiam okazis per sangaj militoj, per rabadoj kaj 
ekstermoj, per ĉiaj plej bedaŭrindaj rimedoj. Se 
tiel okazis, estas simple pro tio, ke ne povis aliel 
okazi: Racio ja ne regis la spiritojn... 

Kiam la nacio — la patrio — konsistis nur el 
la malgranda bieno, en kiu estis entombigitaj la 
prapatroj de iu familio; kiam ekster tiu malgranda 
areo la koncerna naciano estis tute fremda je reli- 
gia kaj jura vidpunktoj, tiam la hejma, pripatra 
religio tiom forte regis la spiritojn, ke estis tute 

neeble, ke la tiamuloj povu pace interkonsenti pri 
la kunfandiĝo de tiuj nacietoj en pli larĝan unuon. 
Kaj tamen, sekve de aliiĝoj en la produktorimedoj, 
tiu plilarĝiĝo fariĝis necesa. Perforto, milito, 
ekstermado fare de la pli fortaj solvis la proble- 
mon... 


Hodiaŭ la demando restas esence la sama: 
milionoj da angloj, da francoj, da germanoj, da 
japanoj k. a. nacianoj ne povas prezenti al si sen 
abomeno la malaperon de sia patrio, ĝian kun- 
fandiĝon en pli ampleksan unuon. Ili pretas oferi 
sian vivon por konservi sendependa la nacion, 
suverena la ŝtaton, al kiu ili apartenas. Se forestus 
sendependeco, ŝajnas al ili, ke la koloro de l'ĉielo 
super ilia lando, la klimato, la pejzaĝoj, ĉio, kion 
ili amas, aĉe aliiĝus. Tia konstato pruvas, kiom 
forte en la cerboj efikas spekulativaj ideoj. 


Ĉiu homo iomete klera tamen bone scias, ke tiuj 
nacioj, tiuj ŝtatoj ne ĉiam ekzistis. Ili rezultas de 
historiaj faktoroj; ili reprezentas nur ian pro- 
vizoran ekvilibron de fortoj. Sekve ne ekzistas 
kaŭzo por ke ili restu senfine en sia nuna formo. La 
senĉese malvolviĝantaj ekonomiaj fortoj neeviteble 
kaŭzos rompon de la nuna ekvilibro, postulos pli- 
vastiĝon de la naciaj kadroj. Kaj tiel daŭre okazos, 

venkon de la teknika, racia tendenco super la 
mistike spekulativa. 


La homo ĉiam estis homo faber kaj homo 
loquens. Nur tiuj du kapabloj, cetere, distingas lin 
de la aliaj animaloj. Sed li ne ankoraŭ atingis la 
stadion de homo sapiens. Oni almenaŭ povas 
esperi, ke li antaŭeniras, kvankam malrapide, laŭ 
tiu direkto. La naciismo neniel estas pravigebla de 
la saĝo. Ni ŝatus, ke la leganto akiru tiun firman 
opinion ĉe la finlego de ĉi tiu studo. 


Januaron 1930. E 

UNUA ĈAPITRO 
.DEVENO DE LA NACIISMO 


J. KLANOJ KAJ TOTEMISMO. — II, POTLAĤO, KUNFRATARO 
KAJ FETIĈISMO. — HI. NASKIĜO DE L’ NACIISMO ĈE LA 
ANTIKVAJ EGIPTOJ. — IV. LA EGIPTIAJ IMPERIALISMO 


KAJ INTERNACIISMO. 


I 


Klanoj kaj Totemismo 


Por havi ĝustan komprenon pri naciismo, 
necesas unue ekrigardeti sur la historion. Tie ni 
konstatos, ke la idea enhavo de tiu vorto tre variis 
laŭ la pasado de jarcentoj .Sed ni ankaŭ konstatos, 
ke restas en ĝi io konstanta: ĝia mistika, religia 
karaktero. La kulto de la primitivulo por sia totemo 
kaj tiu de la nuntempa patrioto por sia standardo 
estas esence la samaj. 

Studante la morojn, kutimojn kaj superstiĉojn 
de la t. n. sovaĝuloj, oni pli bone komprenas la 
nuntempan sovaĝecon kun ĝiaj stultaj kaj kruelaj 


14 NACIISMO 


militoj, kun ĝia ekspluatado de homoj kontraŭ 
homojn. 


En la nuna stato de la etnografia, sociologia 
kaj historia sciencoj estas neeble havi tute certajn 
sciojn pri la unuaj homgrupiĝoj. La scienculoj 
mem paŝas sur kampo de hipotezoj. Kaj la rezultoj 
de ilia esplorado konsistas ĉefe en tio, ke ĝi 
montras la erarojn de la antaŭaj esploristoj. 

Ĉu en la pratempo ekzistis amorfaj grupiĝoj, en 
kiuj regis neniaj reguloj, sed plej kruda mikseco, el 
kiu malrapide formiĝis la familio ? Aŭ ĉu jam 
ekzistis la triunuo : patro, patrino, infano, kiu 
plilarĝiĝante formis klanon ? Tiuj demandoj restas 
ĝis nun nerespondeblaj per nerefuteblaj argu- 
mentoj. Cetere tio ne tre domaĝas por nia tezo. 
Sed ni almenaŭ esploretu la diversajn hipotezojn. 

Al tiu lasta hipotezo aliĝis Johano Jakobo 
Ruso ()), en sia fama Parolado pri deveno kaj fun- 
damentoj de la malegalo inter la homoj (*). Li ja 
opiniis, ke la plej antikva kaj plej natura homa 
societo estis la familio, sub formo laŭ kiu, ĝeneral- 
trajte, ĝi ekzistas ankoraŭ nuntempe. 

La historiisto Fiistel de Kulanĵ Č), en sia verko 
La Antikva Civito (), ankaŭ prezentas la familion 
kiel la unuan ĉelon societan. Sed li jam parolas 


(*) France: Jean-Jacques Rousseau. 

(*) France: Discours sur l'origine de l'inégalité parmi 
les hommes (1750). 

(*) France: Fustel de Coulanges. 

(*) La Cité Antique (1864). 

pri familio iom pli larĝa ol tiu priparolita de Ruso ; 
ĝi entenas servistojn kaj klientojn (^). 

Laŭ la sama aŭtoro, la sentoj de la primi- 
tiva homo estis unue limigitaj je la amo de la 
patro por la infanoj, de la fratoj inter si, de la 
filoj por la gepatroj. Ekzistis nur familia amo. 
Poste la fila amo postvivis la morton de la patro ; 
ĝi memoris pri liaj heroaĵoj kaj la mortinta heroo 
fariĝis ia dio. La kulto por la prauloj konsistigis 
la unuan religion; la unuaj temploj estis tomboj, 
kie, laŭ la tiutempa kredo, vivis la animo de la 
mortintoj (^). 

Komence la ideo pri patrio kuniĝas kun tiu unua 
religio. Ĝi unuigas, en la saman kulton, la grundon, 
kiu entenas la kadavrojn de la prauloj (latine: ferra 
patria), la memoron pri iliaj heroaĵoj, kaj la famili- 
patron (pater familias), kiu estas samtempe milit- 
estro, juĝisto kaj pastro. 

Laŭ Fiistel de Kulanĵ la primitiva homaro kon- 
sistis el aro da neintermikseblaj familioj, grup- 
iĝintaj ĉirkaŭ siaj hejmaj dioj. Poste la samrasaj 
familioj interligiĝos por sin defendi aŭ batali 
kontraŭ la komunaj malamikoj. El la praulo, la 


Œ) Ĉi tiun vorton necesas kompreni laŭ gia latina 
senco. La kliento (cliens) estis plebano, sub la patroneco 
de iu patricio (romana nobelo). Ĉi tiu lasta devis protekti 
sian klienton kvazaŭ patro protektas sian infanon. 

(*) Hodiaŭ oni povas ankoraŭ konstati similan kulton 
por mortintoj per la maŭzoleoj konstruitaj por honori 
ilin. 

nomdona (greke: eponyme) heroo, ili faros novan 
religian ligilon por pli vasta grupiĝo, kiun oni 
nomas gento (lat.: gens). La gentoj ankaŭ kuniĝos 
kaj 'konsistigos kuriojn (fratrioj, ĉe la grekoj). Pli 
poste tiuj kurioj ankaŭ interligiĝos kaj tiam aperos 
la triboj. Ne haltas tie la evoluo: triboj federaci- 
iĝas kaj tiel estiĝas nacioj. 

Ĉe la unua ŝtupo (la familio) de tiu procezo la 
tuta komuna riĉaĵo apartenas al la patro; ĉe la 
lasta stadio, la nacio simile apartenas al la reĝo, 
kiu reprezentas dion sur la tero, se li mem ne estas 
dio, kiel la faraonoj, la cezaroj, aŭ ankoraŭ nun- 
tempe la imperiestro de Japanio. 

Tiu ĝenerala klasika koncepto pri familio kaj 
pri la: pli vastaj grupiĝoj, kiujn ĝi naskigis, ne 
estas akceptita de nuntempaj historiistoj. Ekzem- 
ple, Eduardo Mejer ('), en sia Historio de la Malnov- 
tempo (), asertas, ke la familio ne estis ia natura 
grupiĝo bazita sur fizika sampatreco; ĝi estis ia 
jura konstruo. La naskigo ne estis la origino de la 
familia ligilo, sed jura akto de simbola karaktero. 

En sia verko: La Tero kaj la Homa Evoluo ('), 
Lucio Febvr ("), profesoro ĉe la Strasburga Uni- 
versitato, diras: « Fakte, la familio, kia ni trovas 


C) Germane: Meyer. 

(*) France (traduko): Histoire de l Antiquité (1912). 

(*) France: La Terre et PEvolution humaine (1922). 
Bibliotheque de Synthese historique. 

(") France: Lucien Febvre. 

ĝin en la societoj la malplej evoluintaj, ne estas io 
simpla, io primitiva. Oni povas klarigi ĝian ekziston 
nur per la partopreno de kolektiva forto, la ŝtato. 
Kompreneble ne temas sub tiu nomo pri registara 
organismo, sed pri politika societo entute, karak- 
terizata nur per la devigo, kiun ĝi altrudas al siaj 
membroj sur la trifaka kampo de juro, de kutimoj 
kaj de moralo, kaj per la relativa aŭtonomio, kiun 
ĝi ĝuas, rilate al similaj najbaraj societoj. Tiun 
politikan societon, laŭ larĝa senco, oni renkontas 
ĉie, kie estas homoj; estas sub ĝia agado, sub ĝia 
kontrolo, ke organiziĝas la diversaj geedzaj so- 
cietoj, la familioj, la vilaĝaj societoj, grupiĝoj ŝajne 
primitivaj, kiujn ĝi reale formas... Tiel la multaj 
sociaj grupiĝoj, diversaj laŭ formo kaj amplekso — 
triboj, fratrioj, klanoj, familioj — kiuj entenas unuj 
la aliajn aŭ interplektiĝas, ne estas la Originaj, pra- 
politikaj formoj de la socia organizado; ili ne estas 
la atomoj, kies aglomeriĝo, ĉe relative malfrua 
epoko de la homa evoluo, naskigis la ŝtaton, kiel 
instruis Fiistel de Kulanj en La Antikva Civito. La 
malo okazis. Neniam la fratrioj, nek la kurioj, nek 
la triboj, nek la klanoj estis ŝtatoj, sed ĉiam nur 
subdividoj de ŝtato aŭ de tribo. La ŝtato ne 
naskiĝis el tiuj grupiĝoj; male, ilin naskis la ŝtato. » 

La samon diras Kropotkin en sia verko La 
Interhelpo (") : « La familio tute ne estas primitiva 


(") France: L'Entraide, trad. el la angla de L. Bréal 
(1910). 


Polski Związek Esperantystow 


Pola Esperanto - Asocio 
say Filio 
~a 18 


Gdaŭsx. 

formo de organizado; male, ĝi estas tre malfrua 
rezulto de la homa evoluado. Tiel malproksime, kiel 
ni povas esploriri en la paleo-etnografio de la 
homaro, ni trovas homojn socie vivantajn en triboj, 
kiel tiuj de la plej superaj mambestoj; kaj necesis 
treege malrapida kaj longa evoluado por okazigi 
la organizadon laŭ gento aŭ laŭ klano. Tiu lasta 
organizformo siavice bezonis same longan evolu- 
adon por atingi la unuajn ĝermojn de familio, ĉu 
unuedzeca (monogamio) ĉu pluredzeca (poligamio). 
Tiel societoj, aroj, triboj — kaj ne familioj — estis 
la primitiva formo de organizado ĉe niaj plej 
antikvaj prauloj. » 


Por apogi tiun vidpunkton, la lingvoscienco 
venas helpi la etnografion kaj la historion. Oni 
scias, ke plejparte la eŭropaj lingvoj apartenas al iu 
sama lingvistika grupo, kiun oni nomas hindo- 
eŭropa. Nu, estas nun de la fakuloj konsentite, ke 
ia politika unueco, aŭ almenaŭ ia civiliza unueco 
necesas por starigi komunan lingvon. 


« La interkonformecoj troviĝantaj ĉe la 
konataj lingvoj supozigas la ekziston, dum sufiĉe 
longa periodo, de unueca lingvo ; kaj tia lingvo 
supozigas la ekziston de nacio, havanta ian 
unuecon... Por krei lingvan unuecon, necesas 
ja la ekzisto de nacio, kiu sentas sian unu- 
econ. Nenio rajtigas nin paroli pri hindo- 
eŭropa raso; sed ekzistis nepre (oni ne scias 
kie, nek kiam) iu hindo-eŭropa nacio. » (A. 

Meje (“) en: Enkonduko al la kompara studo pri 
hindo-eŭropaj lingvoj (*). 

La mitografo J. G. Freza (“) ankaŭ asertas, ke 
« ĉe la prahistoriaj tempoj, regis en la moderna 
Eŭropo kaj en la okcidenta Azio rimarkinda 
unueco. » Li bazas sian argumentadon sur la 
studado pri la Saturnaloj kaj aliaj similaj festoj, 
kiujn li priskribis en sia verko La Ora Branĉo (*). 


Por respondi la demandon pri la unuaj homaj 
institucioj, la historiistoj uzas la komparan metodon. 
Kiam mankas dokumentoj por daŭrigi la studadon 
de la pli primitivaj epokoj, ili sin apogas sur la 
etnografio kaj serĉas ĉu ne ekzistas ĉe la nun 
ankoraŭ ekzistantaj « sovaĝaj » gentoj institucioj, 
kiuj povus liveri klarigojn pri la epokoj pra- 
historiaj. 

Tiu metodo ne estas tute senmanka. Oni ja ne 
havas absolutan certon, ĉu la evoluado de la homa 
speco okazis ĉie kaj ĉiam laŭ la sama maniero. 
Plie, ne estas pruvite, ke la nun ekzistantaj « sovaĝ- 
uloj » estas primitivuloj. Ĉu ili konservis senŝanĝe 
siajn morojn kaj kutimojn? Ĉu ili ne estas degener- 
intoj, kiel estas konstatite ĉe la papuoj el Nov- 
Gvineo kaj ĉe la pigmeoj el Kongo? 


(“) France: A. Meillet. 

(“) France: Introduction à l'étude comparée des lan- 
gues indo-européennes (1912). 

(“) Angle: Frazer. 

(*) Le Rameau d'Or, franca trad. de Stiebel kaj 
Toutain. 

Pro tiuj demandoj, nun nerespondeblaj, kelkaj 
scienculoj ne plus uzas la vorton « primitivulo », 
parolante pri la anoj de la t. n. sovaĝaj gentoj. Ili 
nomas ilin necivilizitoj. Sed tia esprimo supozigas, 
ke la homoj nun vivantaj sub la kapitalisma reg- 
sistemo estas civilizitaj. 

La dek milionoj da buĉitoj, la sama kvanto da 
kripligitoj el la antaŭnelonge okazinta mondmilito 
protestas kontraŭ tia pretendo. Homoj, kiuj povas 
dum kelkaj jaroj senhalte sin interbuĉadi per plej 
kruelaj rimedoj, homoj, kiuj povas dum sia tuta 
vivo elspezi grandegan parton el sia energio por 
inventadi kaj fabrikadi mortigilojn, tiaj homoj ne 
povas pretendi esti civilizitaj. Cetere, ĉiu proleto, 
ĉiu mizerulo bone scias, ke la kapitalismo estas 
senanima, senkora, unuvorte tute barbara reĝimo, 
kiu neniel prezentas civilizitan staton. 

Aliparte, kelkaj scienculoj, inter kiuj K. A. 
Elúd (9, en sia verko Principoj pri psiko-socio- 
logio (9), opinias, ke ĉe la primitivaj gentoj la 
interhelpo estis la superreganta tendenco. « La 
milito kaj ĝiaj kruelaĵoj, li diris, la kanibaleco, la 
sklaveco estas en la socia evoluado fenomenoj rela- 
tive malfruaj. .. » 

Se ĝustas tiu hipotezo, ŝajnas do, ke la 
primitivuloj iel estis pli civilizitaj ol la nuntempuloj. 

Kaj ĉu la malamo kaj mortigemo de homoj 


(“) Angle: Ch. A. Ellwood. 
©) Angle: Principles concerning psycho-sociology. 

kontraŭ homojn okazis nur kiam ili grupiĝis por 
formi ian konscian socian unuon — ian patrion? 
Ŝajnas, ke jes, se oni konsentas kun la diroj de la 
filozofo Espinas en sia verko La animalaj so- 
cietoj (“): 

« La forto, laŭ kiu kreiĝas socia konscienco, 
kolektiva mi-o, estas rekte proporcia kun ĝia mal- 
amo kontraŭ la fremdularon. » 

Tio bone klarigas, kiel estas ebla la « sankta 
unuiĝo » de ĉiuj klasoj, de ĉiuj partioj, kiam la 
« nacio estas en danĝero. » Kaj la logika kon- 
sekvenco el tio estas,'ke ju pli landano malamas 
fremdulojn, des pli bona patrioto li estas. Tiu mal- 
amo estas ja necesa kondiĉo, por ke restu forta kaj 
aktiva la kolektiva konscienco. 

Kvankam la kompara metodo aplikata de la 
historiistoj sin apogantaj sur la etnografio ne estas 
senmanka, kiel ni rimarkigis pli supre, ĝi almenaŭ 
ebligas kompreni pli bone la evoluadon de la ĝis 
nun konataj kaj malaperintaj civilizoj. Ĝi ebligas 
fundamentigi hipotezojn, kiuj povas kontentigi la 
spiriton. Antaŭ dudek jaroj, ekzemple, la egipta 
monarkio estis por la historiistoj vera enigmo, kiun 
solvi ili ne povis. 

Ĉu do, kiel Minervo en la fabelo, ĝi eliris tute 
armita el la cerbo de Jupitero? La egipta monarkio 
ja sin prezentis, 2800 jarojn antaŭ Kristo, kiel plen- 
kreskinta organismo. Sed post elfosadoj faritaj de 


(5) France: Les sociétés animales. 

Petrio kaj Amelino, estis eble studi pli malnovan 
civilizon de la neolita epoko kaj oni konstatis, ke 
antaŭ ol esti unuiĝinta sub la estreco de reĝo, 
Egiptio entenis kelkajn popolojn, kiuj havis, ĉiu 
aparte, siajn estrojn kaj diojn, kaj kiel rekonig- 
ilon figurojn de bestoj (falko, hundo, lupo, skorpio 
ktp.) aŭ de vegetaĵoj (kano, palmo, sikomoro ktp.). 
Tia konstato igis fakulojn hipotezi, ke tiuj rekon- 
igiloj estas totemoj kaj sekve tiuj homaj grupiĝoj 
estis totemaj klanoj. 

Tiu hipotezo ebligas klarigi la prahistorian 
epokon de malaperintaj civilizoj per la nun ankoraŭ 
ekzistantaj primitivaj popoloj. 

Ni do esploretu la toteman organizformon por 
vidi kiel, post longa evoluado, la unuaj homaj grup- 
iĝoj povis aliiĝi en unuecan, centralizitan aŭtokra- 
tion, kies estreca principo tamen sin bazis sur la 
primitiva totemo. Tiu esploreto tre plifaciligos la 
komprenon pri la nuntempe ankoraŭ ekzistantaj 
superstiĉoj diversspecaj. 


Laŭ A. More (“) profesoro ĉe la Pariza Univer- 
sitato, kaj la historiisto G. Davi ('), dekano ĉe la 
Diĵona Universitato, en ilia verko : De la Klanoj 
al la Imperioj ("), la klanoj estas la plej elementaj 
organizformoj ĝis nun konataj. Ili ne estas laŭteri- 


(°) France: Moret. 
() France : Davy. 


(“) France: Des Clans aux Empires (1923, Bibliothe- 
que de Synthèse historique). 


» 

toriaj grupiĝoj, kaj estis unue nomadaj. Grandega 
nombro da duonpruvoj montras, ke la religio antaŭ 
la geografio decidis pri la maniero, laŭ kiu la homoj 
grupiĝos. La primitiva konstitucia juro estas el mi- 
stika naturo. La klananoj sin sentas kunigitaj per 
la kredo, ke ili ĉiuj havas saman totemon. 

La sociologo E. Durkhejm (7), kiun citas la 
aŭtoroj, difinas jene la klanon : « La klano estas 
grupo el individuoj, kiuj konsideras sin parencoj, 
sed rekonas tiun parencecon ekskluzive per tiu 
signo tre speciala, ke ili portas saman totemon. La 
totemo mem estas viva aŭ malviva estaĵo, ĝenerale 
besto aŭ planto, el kiu la grupo estas supozata 
deveni kaj kiu servas al ĝi kiel insigno kaj kolektiva 
nomo. Se la totemo estas lupo, ĉiuj anoj de la klano 
kredas, ke ilia prapatro estis lupo kaj sekve, ke ili 
havas en si ion lupan. » 

La klananoj opinias, ke ili estas parencoj, ne 
laŭ la sango, sed rezulte de mistika komuniiĝo de 
ĉiuj kun unu totemo. Individua estreco ne ekzistas. 
La klano estas komuneca kaj egaleca societo, kies 
anoj estas ĉiuj samrangaj. Sed tiu senestreca grup- 
iĝo havas tamen severajn regulojn, kiujn ĉiuj 
obeas. Inter tiuj reguloj estas la devo partopreni la 
kulton al la totemo, la malpermeso edziĝi inter 
samklananoj, la malpermeso manĝi la beston, kiu 
estas la totemo de la klano, krom en kelkaj esceptaj 
okazoj, kiam ĝi estas solene, laŭrite buĉata. Tiam 


(97) France: Durkheim. 

la klananoj komune partoprenas la manĝadon, 
opiniante per tio pligrandigi la mistikan forton, kiu 
ligas ilin al la totemo. 

La totemo ne estas la praulo; ĝi estas areca 
kaj nedividebla principo, la liga, nepre efika forto, 
la disa animo de la klano. La totemo estas repre- 
zentata per objektoj, kiujn la klananoj konsideras 
sanktaj kaj por kiuj ili havas kulton. 

« La totemismo ne estas religio, kiun konsist- 
igas ĉu bestoj, ĉu homoj, ĉu figuroj, sed ia 
sennoma, nepersona forto, ekzistanta en ĉiuj 
klananoj, ne aparte kuniĝanta tamen kun iu el ili. 
Neniu posedas entute tiun forton, sed ĉiuj par- 
toprenas ĝin. Ĝi estas tiel sendependa de la apartaj 
klananoj, en kiuj ĝi enkorpiĝas, ke ĝi antaŭ- kaj 
postvivas ilin. » (Durkhejm.) 

La aŭstraliano ne kapablas prezenti al si tiun 
forton, sed la melaneziano kaj amerika indiano jam 
havas ideon pri tiu komuna forto, disa en ĉiuj 
estuloj, ligitaj per totema parenceco. Ili donas al 
ĝi diversajn nomojn, el kiuj la plej konata estas 
mana-o. Ĉe la antikvaj egiptoj tiu sama forto estis 
nomata ka-o. 

La mana-o ne nur estas ia forto, ia estaĵo, sed 
plie ĝi estas eco kaj stato. Alivorte, la termino estas 
samtempe substantiva, adjektiva kaj verba... La 
mana-o estas ĝuste tio, kio faras la valoron de la 
aĵoj kaj individuoj ; ĝi estas la magia religio kaj eĉ 
socia valoro... Oni eĉ povas plilarĝigi ĝian sencon 
kaj diri, ke la mana-o estas la forto en ĝia plej 


DEVENO DE LA NACIISMO 95 


alta grado, la vera efikeco de la aĵoj, kiu pligrand- 
igas ilian mekanikan agadon, ne detruante ĝin. La 
mana-o kaŭzas, ke la fiŝreto kaptas, ke la domo 
estas fortika, ke la boato bone naĝas. En la kampo 
ĝi estas la fruktodoneco, en la kuraciloj la eco, kiu 
kuracas aŭ mortigas. En la sago ĝi estas tio, kio 
mortigas. 

La mana-o estas la esenco mem, la potenco kaj 
suvereneco de la klano. Tiu anonima forto, neper- 
sona kaj disa estas la pratipo el tio, kion ĉiuj 
religioj konsideras kiel sanktan kaj individuigas 
kiel dion ; ĝi estas nenio alia ol la kolektiva poten- 
co, ĝi sekve konsistigas la socian estaĵon de la 
primitiva klano, reprezentita sub la formo de 
totemo. 

La pure totema organizformo ekzistas nur tiom 
longe, kiom la klanoj estas nomadaj. Kiam ili fiks- 
iĝas sur iu loko, tiam ili aliiĝas. La loka komuna 
vivmaniero kreas kutimojn, kiuj fariĝas sociaj 
instinktoj. La ligiloj el totema mistika komuniiĝo 
ne plu estas tiom necesaj por firmigi la sociemon. 
Kiam la klanoj vagadis de iu loko al alia, ili povis 
posedi nur kelkajn, ajojn kaj ilojn. Pro tio sendube 
leĝoj kaj estroj ne estis necesaj. Sed kiam ekzistas 
teritoriaj grupiĝoj (vilaĝoj), la kondiĉoj fariĝis 
malsamaj. Estas tiam eble amasigi kaj gardi divers- 
ajn objektojn kaj vivnecesaĵojn. Oni plie komencas 
iomete kulturi la teron. Ĉe tia stadio la propraĵo 
estas ankoraŭ komuna. 

Sed ne ĉiuj klanoj fiksiĝis samtempe. Kelkaj 

vivas ankoraŭ nomade kaj iafoje minacas la posed- 
aĵojn de la vilaĝoj. Necesas do por ĉi tiuj lastaj sin 
ŝirmi kaj defendi. Tiucele okazas kuniĝo de vilaĝoj 
en pli vastajn unuojn, kiujn oni nomas fratrioj. Ĉi 
tiuj lastaj ankaŭ kuniĝas kaj formas tribojn. 

Tiam aperas estroj. 

Estas tre interese esplori kiel individuoj akiris 
estrecon. Ni jam vidis, ke en la unua stadio de la 
klano la mana-o estas ia disa, nepersona forto, 
kiun ĉiuj klananoj posedas komune, nedividite. Tiu 
forto devenas de la totemo komuna al ĉiuj klananoj. 
Sekve la individua estreco povas deveni nur el la 
totemo de la klano. Kiel tio okazis? Kiel tiu 
komuna, disa, nedividebla mana-o povis, post 
diversaj aliformiĝoj, koncentriĝi en unu solan 
individuon? 

La scienculoj ne liveras tute klarajn kaj 
senmankajn respondojn al tiuj demandoj. La mito- 
logo Freza asertas, ke la unuaj estroj estis magi- 
istoj, sorĉistoj. Spense (9), Giln (9, Durkhejm 
opinias, ke ili estis iaj pastroj, aŭ simple gardistoj 
de la sanktaj objektoj. 

Ĉe la aŭstraliaj indiĝenoj oni trovas indivi- 
duojn, nomitajn alatunjoj, kiuj ŝajnas ludi ian 
estran rolon: «La estreco de alatunjo, diras 
Spense kaj Giln en sia verko : La indiĝenaj triboj 


(9) Angle: Spencer. 
(**) Angle: Gillen. 

de la centra Aŭstralio (“), estas tre nepreciza. Li 
ne havas difinitan povon sur la grupanojn. Li 
kunvokas la maljunulojn, kiujn oni ĉiam konsultas 
pri gravaj aferoj, ekzemple pri plenumado de sank- 
taj ceremonioj, pri puno al la individuoj, kiuj 
malobeis la triban kutimon ; kaj lia opinio entenas 
ekzakte la pezon, kiun donas al li lia reputacio... 
Li ne estas nepre konsiderata kiel la plej grava 
ano de la konsilantaro ; lia opinio ne estas leĝ- 
dona ; nur se li estas maljuna kaj sperta, li povas 
havi grandan influon. » 

La alatunĵoj havas kiel ĉefan mision gardi la 
sanktejon, kiu ĝenerale troviĝas en iu fendaĵo de 
ŝtonego aŭ en iu kavo. Tiun sanktejon ja ne devas 
eniri profanulo. Tie kuŝas la simbolaj relikvoj, kiuj, _ 
supozate, entenas la animon kaj la korpon de la 
prauloj. Ĉi-okaze, kiel ĉie inter la primitivuloj, la 
granda mastro estas la kutimo, la kolektiva kaj 
hereda kutimo, kies nur obeemaj servistoj estas la 
individuoj, havantaj ian aŭtoritaton. 

« Fatale okazis, ke kunvenigante periode la 
klanon, por plenumi la kutimajn kaj devigajn ritojn, 
kaj kuniĝante kun la alatunĵoj de la najbaraj 
klanoj, kiuj siaflanke kaj samcele okazigis saman 
kunvenon, tiuj « estroj », tiel kunvenintaj, interkon- 
siliĝis, estis influataj de tiuj, kiuj sciis sin trudi, 
parolis kun ili pri ŝanĝoj farindaj kaj tiel naskiĝis 


(“) Anglalingve : The native tribes of central Austra- 
lia (1899). 

kaj enradikiĝis la unuaj kutimoj el personaj inicia- 
tivo kaj estreco. Kuŝas tie provo unue skizita sur 
la rita kampo, pri parlamenta kaj federacia regado, 
plenumita de la kunvenantaro el la lokaj estroj, 
agantaj kiel ritaj estroj en tribaj ceremonioj, kies 
trafpovo transiras la limojn de la klano, ĉar temas 
pri tribaj ceremonioj (*). » 

Treege malrapide elmontriĝas ia vera estreco. 
Unue ĝi estas nur religieca kaj neniel politikeca. 
Vera estreco aperos nur kiam ĝi trovos ekonomian 
bazon, kiel okazis, ekzemple, ĉe la indiĝenoj el 
Norda Ameriko, kies estro estas: (ariganto de posed- 
“~aĵoj kaj provizumanto de nutraĵoj. 

Por ke fariĝu ebla la individuiĝo de la estreco, 
necesis, ke aliiĝu la totemismo. La mitologio 
instruas, ke la ideo pri persona dio ne troviĝas ĉe 
la komenco, sed estas la rezulto de sufiĉe longa 
procezo. La individuiĝo de la dioj kaj la individu- 
iĝo de la estreco okazis samtempe kaj paralele. 

Ni jam scias, ke ĉiu klano havas sian propran 
totemon, al kiu estas ligita la mana-o, forto, kiun 
komune posedas ĉiuj samklananoj. 

Nu, ni supozu, ke malsato regas en kelkaj 
klanoj. Mortas malsateguloj. Kaj jen okazas, ke 
ano el iu klano mirige sukcesas en fiŝkaptado aŭ 
ĉasado. Li povas liveri nutraĵon al multaj klanoj. 
Kial tio povis okazi ? Sendube nur tial, ke li suk- 
cesis kapti pli grandan parton el la komuna 


(5) A. More kaj G. Davi. 

mana-o. Kredeble tial, ke la totemo de la klano, al 
kiu apartenas la bonŝanca ĉasisto, estas pli forta 
ol la aliaj. 

Tiel okazas, ke tiu totemo sin trudas al fratri- 
oj kaj triboj. Same okazas, ke la individuo posed- 
anta pli grandan parton el la mana-o estas akcept- 
ata kiel estro. Ĉi lasta eĉ fine sukcesos akapari la 
tutan mana-on, kaj tiel individuiĝos la estreco : 

«Por forigi la konkurencon de la totema 
kolektiva heredeco, la estro absorbas kaj simbolas 
en sia persono tiun heredecon. Li sin prezentas kiel 
heredan posedanton de la totemo. Kaj pro tio li 
fariĝas estro. (More kaj Davi.) » 

Ne sufiĉas tiu pure mistika kredo, por ke 
individuo sukcesu trudi sian estrecon. Necesas plie, 
ke li povu ankaŭ provizi la regatojn per nutraĵoj 
aŭ bienoj. Ĉe la stadio de teritoriaj grupiĝoj la 
ekonomio ja ludas sian rolon. 

Tion oni konstatas ĉe multaj triboj per la. 
stranga kutimo, kiun la etnografoj nomas potlaĥo. 


Potlaĥo, Kunfrataro kaj Fetiĉismo 


Ni prunteprenu la difinon pri tiu vorto en la 
jam menciita verko de More kaj Davi: «La 
potlaĥo estas treege komplika institucio, samtempe 
rita, jura, ekonomia kaj socia... Ĝi estas sendube 
ekonomia, ĉar oni interŝanĝas posedaĵojn, sed ĝi 
estas ankoraŭ pli socia, ĉar oni interŝanĝas posed- 

aĵojn nur por interŝanĝi titolojn, por akiri rangon. 
Ĝi estas unue esence rita institucio, ĉar ĝi estas parto 
el ritaro... Kaj ĝi estas rita institucio ankaŭ, ĉar ĝi 
devenas el primitivaj fundamentaj ritoj kun devigaj 
donacoj inter fratrioj, donacoj, kiujn ĝi aliigas, en- 
kondukante en ili la principon de spito, logika sekvo 
de la principo pri konkurado, kaj uzante ilin por 
estigi malegalon kaj ne plu por daŭrigi la ekvili- 
bron. Sub konkreta formo, la potlaĥo estas festo, 
kiun oni donas kun la kondiĉo de repago kaj kiu 
konsistigas religian ceremonion, ĉe kiu venas 
komuniiĝi kaj samtempe kontraŭstari unuj al la 
aliaj la vivantoj kaj la mortintoj de la koncernaj 
klanoj. Tiu festo konsistas el solena disdonado de 
nutraĵo kaj donacoj, kiu aŭtomate igas la donacan- 
ton kreditoro de similaj disdonadoj, kaj kiu donas 
al li la rajton alproprigi al si parton el la nomoj, 
blazonoj kaj privilegioj de la konkurantoj, kiujn 
li senfamigis per sia malavaro kaj publike metis en 
staton de neeblo respondi sian spiton... Per la 
potlaĥo fondiĝas, montriĝas kaj kreskas la persona 
prestiĝo ; per ĝi la estreco individuigas... 

« Jen estas submetiĝa kaj hierarĥia principo, 
kiu aliigas la tutan sociordon kaj anstataŭas la 
toteman komunismon per tiu oligarĥia individu- 
alismo... » 

Okazis ja vera revolucio. Sed oni erarus 
opiniante, ke la mistika kredo je totemo ĉesis efiki. 
La ekonomio sendube ludis en tiu aliiĝo gravan 
rolon, tamen la kredoj, la ideoj daŭras esti potenca 

faktoro en la funkciado de la societoj. La riĉo de 
individuo ja ebligas al li doni imponajn potlaĥojn 
kaj tiel akiri estrecon. Sed tio ne sufiĉas, li devas 
plie malprofaniĝi per akcepto en kunfrataron. Li 
devas tie lerni la sekretojn de komplikaj ritoj, kiuj 
liveros al li la eblon akiri la helpon de iu animo. 
Estro ja devas esti lerta ĉasisto por povi provizadi 
nutraĵon al la klananoj. Sed por trafi kaj mortigi, 
liaj sagoj bezonas mana-on. Kaj tiun forton la estro 
povas ricevi nur per sorĉaj alvokoj kaj magiaj ritoj. 

La estro provizas la nutraĵon. Kaj la nutraĵo 
estas la vivo, la forto, ĝi sekve estas ankaŭ mana-o. 
Oni tuŝas tie kvazaŭ per fingro la ekonomian fakto- 
ron; sed samtempe ni vidas ankaŭ la rolon, kiun 
ludas la mistiko, la magio, la religio. 

«La estro, kies fizika, teknika lerto rilate 
ĉasadon kaj fiŝkaptadon, kies komerca kapablo kaj 
akirita riĉaĵo faras el li la homon, kiu devas regadi, 
povas tamen vere tion fari nur kondiĉe, ke li venu 
en kunfrataron, por tie ricevi kvazaŭ la sanktan 
oleon de estreco. Tiu konsekrado anstataŭas por li 
heredecon, kiam li ne posedas la ranggalonojn de 
heredeco ; kaj kiam li havas ilin, la konsekrado 
estas tamen utila, ĉar se la heredeco ludas sian 
rolon en la societoj kun potlaĥo, ĝi ne plu estas la 
granda kaj unika mastrino. » (More kaj Davi.) 

Kiel oni vidis, unue regas nur la kutimo, kiun 
kreis la kredo je totema forto komuna al ĉiuj klan- 
anoj. Post longa procezo kaj plej diversaj aliiĝoj 
okazas, ke tiu disa forto koncentriĝas en la man- 

ojn de unu sola persono. Sed la principo restas 
tamen la sama. La estro ĉerpas sian regecon el la 
komuna totema forto ; neniu regato ja kredas, ke 
la reganto akiris sian estrecon per propra kapablo, 
per propra merito. La regeco havas sian radikon 
en la internaĵo de la societo. Se ne estus tiel, restus 
nekomprenebla la fakto, ke homo, eĉ plej lerta kaj 
forta, povas trudi sian volon al tuta kolektivo. 

« Rilate la personan superecon de la estro, diras 
Durkhejm, ĝi ludas en tiu procezo nur akcesoran 
rolon. Tiu supereco klarigas, kial la kolektiva forto 
koncentriĝis en iujn manojn prefere ol en aliajn, 
sed ĝi ne klarigas ties intenson. Ĉar tiu forto, 
anstataŭ resti disa, estas devigata delegiĝi, tio 
povas okazi nur je la profito de individuoj, kiuj 
iarilate montris superecon. Sed tio vidigas nur la 
direkton de la fluo kaj ne ĝin kreas. Se la famili- 
patro, en la antikva Romo, posedas absolutan 
regadon, tio ne okazas, tial ke li estas la plej 
maljuna aŭ la plej saĝa aŭ la plej sperta. Sed tial 
ke, sekve de cirkonstancoj, en kiuj troviĝis la roma 
familio, li enkorpigis la malnovan komunismon 
familian. La despotismo, almenaŭ kiam ĝi ne estas 
patologia fenomeno, ne estas alio ol aliiĝinta 
komunismo. » 

Stofon ja bezonas la estreco por kreiĝi; tute 
ne sufiĉas la nura volo de la estriĝanto. Tiu volo 
estas nur akcesora kaŭzo. Sed ni ankaŭ devas ne 
forgesi la instruojn de la Historio, nome ke 
akcesoraj kaŭzoj havas iafoje grandegan efikon. 

Nenio estas malpli simpla ol sociaj fenomenoj. 
Nepeseblaj fortoj ludas en la vivo de la socioj ne 
malatentindan rolon. 

Se la mana-o povas koncentriĝi en unu solan 
personon, kiu fariĝas estro, la simpla logiko de la 
primitivulo ankaŭ facile konsentos pri koncentriĝo 
de tiu sama forto en iun objekton, kiu bilde re- 
prezentos la totemon. Tiel per natura idea evoluado 
aperas la fetiĉo, kaj tiu fetiĉo fariĝos la dio de la 
klano aŭ de grupo el klanoj. Per la rimedoj (pot- 
lahoj kaj malprofaniĝo en kunfrataro), kiujn ni 
priskribis antaŭe, la estro akiros la fetiĉon. Sekve 
estas ankaŭ tute normale, ke la homo, kiu posedas 
la fetiĉon, la diaĵon, povos finfine proprigi al si 
ĝian mana-on kaj tiel fariĝi mem dio. Tiam la 
fetiĉo fariĝas nur simbolo, emblemo de la totemo, 
de la dieco. 

Ĉe tia stadio la societo atingis la reĝan tipon. 
La reĝo absorbas la diojn de la tuta lando, heredas 
ilian magian forton, iliajn riĉojn kaj fariĝas respond- 
eca pri la vivo kaj nutraĵo de la homoj, fariĝintaj 
liaj regatoj. Li regas la funkciadon de la mondo kaj 
lia popolo devas danki al li pro la pluvo kaj la 
sunlumo, kiuj fekundigas la teron. Por ke tiu 

“grandega povo, tiu intensa forto ne perdiĝu, la 
reĝo devas obei severajn regulojn. Li estas netuŝ- 
ebla, fabuo. El tiuj malpermesoj originas la kort- 
egaj ceremoniaroj, kiuj ekzistas ankoraŭ nuntempe 
en la reĝlandoj, eĉ se fakte la reĝo ne plu posedas 
la estrecon, kiel, ekzemple, en Britio kaj Svedio. 

Tiuj ĝeneralaj trajtoj pri la evoluado de la 
homaj grupiĝoj renkontiĝas ĉe ĉiuj primitivaj kaj 
antikvaj popoloj. 

Restas neklarigita — kaj eble neniam klarig- 
ebla — la kialo pri la kredo de la klananoj je 
totemo, tabuo kaj fetiĉoj. Ŝajnas al ni tro riske 
hipotezi sur tiu kampo. Lastatempe, la fama psik- 
analizisto Sigm. Freŭd provis per sia metodo doni 
klarigon pri tiuj strangaj kredoj en sia verko : 
Totemo kaj Tabuo ("), sed, niaopinie, li ne pli 
bone sukcesis ol la etnografoj. La problemo restas 
nesolvita. 

Ni do prefere restu ĉe la firma grundo de 
konstatitaj faktoj kaj rimarkigu nur, ke ekzistas 
konstanta paralelismo inter la evoluado de la 
vivkondiĉoj kaj tiu de la ideoj. Se la klanoj, ekzem- 
ple, restus ĉiam nomadaj, kredeble neniam la estr- 
iĝo de individuoj povus okazi. 

Ni ankaŭ ne hipotezos por klarigi, kial kelkaj 
klanoj unue fiksiĝis kaj formis teritoriajn grup- 
iĝojn, dum aliaj daŭris esti nomadaj. Ĉu la ideoj 
ludis ian rolon en tio ? Aŭ ĉu nur materiaj ŝanĝiĝoj 
en la medio aliigis la ideojn? Ni emas pensi, ke 
ambaŭ kaŭzoj efikis. 


(7) Franca traduko (1924) de S. Ĵankeviĉ. 

mM 
Naskiĝo de ľ naciismo ĉe la antikvaj Egiptoj 


Esploretinte la socian vivon de la « primitivaj » 
popoloj, ni ekrigardetu sur la historion de mal- 
aperinta civilizo, nuntempe konsiderata kiel plej 
antikva. Ĝi troviĝis en la valo de la riverego Nilo, 
en Egiptio. 

Laŭ prahistoriaj dokumentoj, tie oni trovas 
homojn jam grupiĝintajn en nomeoj (vilaĝoj) 4000 
jarojn antaŭ Kristo. Sur monumentoj kaj vazoj 
estas figuroj de falkoj, de vulturoj, de hundoj, de 
skorpioj, de fiŝoj, de sagoj ktp. El tio historiistoj 
hipotezas, ke tiuj bestoj aŭ objektoj reprezentas 
totemojn aŭ fetiĉojn : « Estas verŝajne, diras More 
kaj Davi, ke la pradinastia Egiptio, inter 4500 kaj 
3500 antaŭ Kristo ne ankoraŭ preterpasis la stadion, 
en kiu postrestas tiom da primitivaj societoj : la 
klana reĝimo protektata per fetiĉo aŭ totemo. » 

La bildoj gravuritaj sur diversaj objektoj 
rakontas pri la bataloj, kiuj okazis inter la nome-oj. 
La fetiĉoj partoprenis la batalojn, kiel tio vidiĝas 
per la bildoj. La batalinto ne kredis je sia 
propra forto ; estis la totemo, la fetiĉo, kiu direktis 
la sagojn kaj tiel mortigis la malamikojn. Malvenko 
signifis ĉefe la malforton de la venkita fetiĉo. Tiel 
la venkinto sin trudis al ĉiuj venkitoj. La rezulto de 

tiuj bataloj estis la starigo de du reĝaj regnoj : unu 
ĉe la Alta kaj alia ĉe la Malalta Egiptio. Ambaŭ 
reĝoj havis t. n. « parolantajn armilojn ». Unu 
vestis sian kapon per ruĝa kufo, talismano, en kiu 
loĝis diino ; alia portis blankan mitron, super kiu 
ŝvebis la vultur-diino, protektantino de la reĝo. Pli 
poste ambaŭ kapvestoj kombiniĝos kaj formos la 
Psĉenton, simbolon de la du Egiptioj kuniĝintaj. 
Por la tiutempaj egiptoj tiuj insignoj posedis 
magian forton ; ili faris miraklojn. 

Ĉe la lasta periodo oni konstatas, ke la dio 
Horuso (Falko) akiris la superregecon. Ĝi trudis 
sian kulton al la tuta Egiptio. Kaj okazis, ke la 
reĝo finfine fariĝis la viva enkorpiĝo de la dio. 

La tuta evoluo resumiĝas jene : la iama ĉefo- 
sorĉisto fariĝas unue la reĝopastro kaj fine la reĝo- 
dio, la Faraono. 

La popolo kredas, ke la reĝo-dio posedas la 
povon briligi la sunon, faligi la pluvon, ĝermigi la 
grenojn. La Faraono estas la reĝo de l'fajro, reĝo 
de l'akvo, reĝo de l'rikoltoj. Unuvorte la reĝo-dio 
posedas magiajn sekretojn tiom potencajn, ke ĉiuj 
naturaj riĉaĵoj kreiĝas laŭ lia ordono. La Faraono 
estas la granda « nutranto » de sia popolo. 

La komplemento de tiu grandega magia potenco 
estis, ke la reĝoj devis iajn regulojn rigore obei. 
Ili, ekzemple, ne povis manĝi aŭ trinki kion ajn. 
Tiuj tabuoj (malpermesoj) devenas evidente de la 
treege antikvaj kutimoj, kiaj estis la malpermeso 
manĝi la totemon. 

La faraonoj estis respondecaj pri Cio, pri la 
malbonaj rikoltoj, pri la epidemioj, unuvorte pri 
ĉiuj malfeliĉegoj. Kiam okazis, ke reĝo estis ĉu 
malsana, ĉu tro maljuna por povi malhelpi tiujn 
malfeliĉegojn, la popolo postulis, ke li estu mortig- 
ata : 

«Tuj kiam aperas ĉe reĝo simptomoj pri 
maljuneco, aŭ ĉe antaŭdifinita dato, post dek du, 
dudek aŭ tridek jaroj da regado, oni mortigas la 
reĝon dum granda ceremonio kaj oni anstataŭas lin 
per juna heredanto. Plej ofte, la reĝoj sukcesis 
mildigi tiujn kutimojn, delegante kiel anstataŭ- 
antojn homajn aŭ bestajn oferatojn; sed tiuj ansta- 
taŭoj estis tolerataj nur se ili donis al la 
maljuniĝintaj reĝoj renoviĝon de juneco kaj san- 
eco (“) ». 

Cetere, post lia morto la rolo de reĝo ne estas 
finita ; ĝi eble estas eĉ pli grava. La reĝo, kiu estas 
dio, ne povas ja vere morti. Lia surtera morto estas 
nur la komenco de supernatura vivo. Li restas la 
protektanto de la mortintaj homoj, kiel li estis 
surtere la protektanto de la vivantoj. Tio klarigas, 
kial fervorege kaj penege la egiptoj konstruis por 
la mortintaj faraonoj grandegajn kaj belegajn 
tombojn. La kolosaj piramidoj estas ja nur tombaj 
fortikaĵoj, kiuj defendas la kadavron de la dio- 
reĝo. 

Ĉe la antikvaj egiptoj la kulto al kadavroj de 


(3) More kaj Davi. 

reĝoj havis realan signifon ; ĝi tute kongruis kun 
la tiutempa kredo. Nuntempe oni ankoraŭ kon- 
statas similan kulton al kadavroj, sed ĝi estas nur 
formortinta restaĵo de iam vivanta ideo. Por kom- 
preni kial « materialisme » pensantaj homoj povas 
ankoraŭ honori putrantan karnon kaj ĝin zorge 
konservi en maŭzoleoj, necesas scii, ke tiu kutimo 
havis en la antikvo ian logikan signifon. 

Ĉi-okaze ni rimarku, kiom longe vivas ideoj, 
kiom forte ili influas la agojn de la homoj. En nia 
epoko, kiun karakterizas la scienco, la tekniko, 
fruktoj de la Racio, oni tamen konstatas, ke la 
mistiko, la religio ankoraŭ forte influas eĉ « liber- 
pensantajn » homojn. 

La leganto ne konkludu el tiu nia rimarko, ke 
ni kredas je la ekzisto de ideoj, havantaj vere 
faktan vivon. Ni bone scias, ke la unuiĝo de la tuta 
Egiptio sub la regadon de unu sola reĝo-dio povis 
okazi nur tial, ke la ekonomiaj kondiĉoj postulis 
tion. La vivo en la Nila valo estis ebla nur per 
discipline organizita socio. La loĝantoj de la Delto 
ne povus vivi, se okaze de seka periodo, tiuj de 
la Alta Egiptio retenus la akvojn de la riverego ; 
same okazus, se la riveraltiĝo superakvigus la Del- 
ton. Necesis konstrui kaj prizorgadi kanalojn, 
digojn, akvujojn. Kaj tio estis ebla nur per unueca 
regado. Necesis ankaŭ defendi la riĉaĵojn de la lando 
kontraŭ la oftaj atakoj de la nomadoj el la dezerto. 
Ni do konstatas, ke la ekonomio estis la ĉefkaŭzo 
en la estiĝo de la sociaj fenomenoj. Sed samtempe 

la kredoj, la ideoj ludis ankaŭ grandan rolon. La 
homo ja estas partoprenanto en la ekonomio ; kaj 
ĝi estas animalo havanta ideojn... 

Laŭ tio, ĉu tiuj ideoj estas mistikaj, religiaj aŭ 
raciaj, la nepra malvolviĝo de la sociaj fenomenoj 
okazas pli aŭ malpli rapide kaj glate. Estas ja tute 
logike, ke ideoj vivantaj per la cerbo de homo 
influu la historian procezon. Kaj tiuj ideoj evoluas, 
aliiĝas, seniĝas pli kaj pli je ĉio mistika por atingi 
finfine racian fundamenton. 


IV 
La egiptiaj imperialismo kaj internaciismo 


La faraonoj sukcesis trudi sian regadon ne nur 
al la tuta Egiptio, sed ankaŭ al najbaraj popoloj. 
Plivigliĝis la socia kaj politika vivo de la egiptia 
popolo. Naskiĝis rimarkinda literaturo populara kaj 
filozofia ; kreiĝis grandioza arto, kiu vekas ankoraŭ 
admiron ĉe nuntempuloj. 

Rilate fremdulojn, la egipto konsciis pri sia 
socia, politika kaj intelekta supereco. La fiero esti 
regato de potenca faraono vekis ĉe li koncepton pri 
egiptia nacio. 

Kaj, kiel logike devis okazi, la faraonoj estis 
devigataj fari imperialisman politikon. La popolo 
ja bezonis krudaĵojn el eksterlando ; ĝi bezonis 
eksporti naturaĵojn de la kampoj kaj produktojn 
el la laborejoj sur la fremdajn bazarojn. La lando 

tendencis fariĝi iu « plej granda Egiptio ». 
Militaj ekspedicioj plioftiĝis. Invadintoj estis forpel- 
itaj, barbaroj venkitaj. Palestino kaj Sirio estis 
konkeritaj ; egiptia imperio en Azio fondita. Dum 
tuta jarcento (1460-1360) la egiptia superregado 
sin trudis preskaŭ sen milita enmiksiĝo. Tiutempe 
jam ekzistis ŝtataj monopoloj, interalie la mineja, 
kaj la eksterlanda komerco, same kiel nun en 
Sovetio. 

Tiu imperialismo estis ja ekonomia neceso. Ĝi 
provis sin trudi ne nur per armiloj, sed ankaŭ per 
diplomatiaj rimedoj. La faraono ne ĉiam kaj ĉie 
trudis sian personan regadon. Li kontentiĝis per la 
vasaleco de la venkitaj reĝoj, kiuj pagis al li 
tributojn. La nuntempaj regmanieroj kiel la protek- 
torato estis jam aplikataj. La egiptia kulturo sin 
trudis per tute similaj rimedoj, kiel tiuj uzataj 
hodiaŭ de la Grandaj Potencoj. La egiptia admi- 
nistrado lasis ian sendependecon al la « protekt- 
ataj » popoloj ; la kutimoj kaj moroj de ĉiu urbo 
estis respektataj ; same ankaŭ la diversaj religiaj 
kultoj. Tio estas historie pruvita. 

En la jaro 1887 oni ja eltrovis en la ruinoj 
de la antikva ĉefurbo /khutatono (nuntempe Tel 
el-Amarna) proksimume 300 brikojn, gravuritajn 
laŭ kojnforma skribo kaj kiuj konsistigis la arkiv- 
ajn dokumentojn de la departemento por eksteraj 
aferoj de la tiutempe reganta faraono, Amenofis 
la IV (1380-1362 a. K.) Por la unua fojo en 
la historio de l' mondo aperis skribaj doku- 

mentoj, kiuj rakontas per klara maniero pri ekster- 
landa politiko de la antikva Egiptio. 

Kiel ¿e nia epoko, imperialismo kaj internaci- 
ismo kunekzistis, se ne laú la sama amplekso kaj 
doktrina difiniteco, almenaú kiel pli malpli konsciaj 
tendencoj. Pri tio ni lasu denove la parolon al A. 
More kaj Davi, la aŭtoroj de la verko, el kiu grand- 
parte estas ĉerpita la materialo por ĉi tiu ĉapitro : 

« Dum la regado de Amenofis la Il, la reci- 
proka penetriĝo de la diversaj orientaj civilizoj 
estas efektivigita fakto: Babilonanoj, Mitanianoj, 
Hititoj, Egeanoj komunikas kun Egiptio. La inter- 
rilatoj ne plu estas necertaj, nek individuaj kiel en 
la estinta tempo: post la granda interpuŝiĝo de la 
armeoj, anstataŭita de negocistaj interrilatoj, la 
reĝoj kaj iliaj familioj, iliaj administrantoj, iliaj 
agentoj individue interkonatiĝas, sin ligas per 
amikaj kaj edziĝaj interrilatoj, faras komercajn 
kontraktojn, skizas kunagajn planojn pri milita kaj 
politika ekspansio, interŝanĝas siajn ideojn, siajn 
projektojn, siajn gustojn pri arto kaj sur ĉiu 
kampo. Granda komerca, idea, artinterŝanĝa, eko- 
nomia fluo cirkulas de mun inter ĉiuj ĉefurboj, 
Babilono, Ninivo, Boghaz-Keuio, Knososo, kaj sin 
fine direktas, kiel multbranĉa riverego, al la Nila 
delto, kie ili kunfandiĝos en la egiptian civilizon. 
Por la unua fojo, laŭ nia scio, en la monda historio 
la homoj ekkonscias pri la preferindecoj de tut- 
monda paco kaj sentas la utilon de komuna poli- 
tiko: per sama interkonsento, volentes nolentes 

(vole nevole), ili konfide komisias ties direkton al 
Egiptio, kies militan, politikan kaj materian super- 
econ ili konfesas. La diplomatiaj dokumentoj 
unuafoje uzas formulojn, kiuj spegulas la amikecon 
de la popoloj kaj princoj: « havi nur unu penson », 
« havi nur unu koron », — terminoj, kiuj mirinde 
karakterizas la evoluon de la spiritoj al ia internaci- 
ismo. » 

Ni ne forgesu, ke la tiutempa ideologio, kiu 
direktis la socistaton, povis esti nur religia. La paco 
en Oriento signifis, ke la dioj de la diversaj popoloj 
ĉesis interbatali kaj faris packontraktojn. Regis 
dum la tuta unujarcenta egiptia paco tia toleremo, 
ke ne okazis religia konflikto inter la diversaj 
popoloj, kies raso, lingvo kaj kredo estis tre 
diversaj. 

Homoj, kiuj vivis en tiu epoko, dum kiu regis 
ia internaciismo, povis kredi, ke la mondo trovis 
definitivan ekvilibron, ke la paco eterniĝos. 

Tiel tamen ne okazis, kaj eĉ la faraonoj pli 
malpli klare ekvidis, ke tiu ekvilibro estas tre 
nefirma, ke necesas iu kulto komuna al ĉiuj popo- 
loj, iu imperia diaĵo, kiu superregos ĉiujn aliajn. 
Tiam estiĝis kaj disvastiĝis la kulto al la Suno, kies 
surtera enkorpiĝo estis la faraono. Sub la regno de 
Amenofiso la IV, unu el la grandaj imperiestroj de 
la unuiĝinta Oriento, Atono (suna disko) fariĝis la 
ĉefdio. Sur la monumentoj oni vidas ĝin reprezent- 
ita sub la formo de flugilhava disko. Tiam ĉiuj 
homoj estas filoj de P suno kaj sekve regatoj de 

la faraono. « Por la unua fojo, la religio estas 
komprenata kiel ligilo, kiu kunigas homojn de mal- 
samaj rasoj, lingvoj kaj haŭtkoloroj... » (More kaj 
Davi). 

Tiu provo de internaciisma politiko estis tro 
antaŭtempa. La egiptia imperio, kiu atingis sian 
apogeon ĉirkaŭ la jaro 1400, ne plu ekzistis 40 
jarojn poste. La pastra klaso kun la helpo de 
l' popolo, kiu estis gardinta sian tradicieman kred- 
on, forte opoziciis. Amenofiso la IV kaj liaj parti- 
anoj estis konsiderataj kiel perfiduloj kaj fremduloj. 
Okazis ribeloj kaj dum longa tempo regis en 
Egiptio grandega malordo. Diversaj popoloj in- 
vadis la landon. 

Aliaj faraonoj, la Ramzesoj, provis pli malpli 
sukcese restarigi unuecon kaj pacon en Oriento. 
Fakte, dum kelkaj jarcentoj, militoj sekvis militojn. 
La « Egiptia paco », kiu estis daŭrinta dum tuta 
jarcento, fariĝis nur historiaĵo. 

Pli poste, hindo-eŭropanoj, sub la gvidado de 
Dario, de Aleksandro, de la Ptolemoj kaj de la 
Cezaroj, restarigos, sur la ruinoj de la egiptia 
imperio, ian unuecon kaj pacon en la orienta 
mondo. 


Ŝajne ne plu ekzistis io komuna inter tiuj 
grandaj imperioj kaj la malgrandaj ĉeloj, la klanoj, 
kiuj unue konsistigis la socian vivon en la Nila 

delto. Tamen oni povas konstati, ke la totemo- 
fetiĉo, kiu estis la unuecigilo kaj rekonigilo de la 
klananoj, aliigite retroviĝas sub la formo de reĝaj 
insignoj, unue la falko kaj poste la flugilhava disko. 
La mana-o, kiu animis la primitivan klanon, daŭras 
ekzisti sub la nomo ka-o kaj enkorpiĝas en la 
persono de la reĝo. La tiutempaj teologoj klarigis, 
ke la ka-o estas la dia substanco, la genio de la 
raso. 

Ĉu hodiaŭ simile ne parolas la apologiistoj de 
la patriotismo ? 

Dum la daŭro de kelkaj jarmiloj, la antikva 
Egiptio atingis tre altan civilizon. La faraonoj estris 
potencan imperion, kaj unu el ili, Amenofiso la VI, 
provis apliki internaciisman politikon. Ni povus 
aldoni, ke dum sufiĉa longa periodo ekzistis eĉ ia 
socialismo : 


« La reĝo ne opinias malfortigi sian aŭtoritat- 
on per la partoprenigo de tuta sia popolo al la 
mastrumadoj de siaj bienoj, diras A. More en sia 
verko: La Nilo kaj la Egiptia civilizo ©). La tiama 
reĝimo alproksimiĝas al ia ŝtata socialismo : 
Faraono restas la posedanto de la bienoj kaj de la 
vivo de siaj regatoj, sed kondiĉe, ke ĉio celu la 
socian bonon. En la Ŝtato, la reĝo servas; laŭ lia 
ekzemplo, ĉiu homo, la plej riĉa kiel la plej mal- 


(”) France: Le Nil et la Civilisation Egyptienne (1925, 
Bibliothèque de Synthèse historique). 

riĉa, laboras por la socio, ĉu sur la kampoj, ĉu en 
la metiejoj, ĉu en la ŝtataj oficejoj; eĉ la diaj kaj 
naturaj fortoj estas varbitaj por partopreni la 
kolektivan vivon ». 

Kaj tiu mirinda socia konstruo forfalis; pereis 
la potenca imperio, ĉefe pro tio, ke la idea super- 
strukturo de la socio tro forte baris al normala 
evoluado. 

La spiritostato de egiptoj ne permesis normalan 
adaptiĝon al la necesaj, novaj kondiĉoj. La kadavra 
religio akiris en ilia vivo tioman gravon, ke preskaŭ 
la tuta energio de l’ popolo estis foruzata por serv- 
ado al la morto. La tero pli kaj pli loĝatiĝis de 
mortintoj. Apud ĉiu urbo estis grandega mortintejo, 
kie mumie konservitaj kadavroj kvazaŭ spitis la 
tempon kaj uzurpis spacon al la vivantoj. 

Estis tempo, kiam, laŭ la kredo de l popolo, 
nur la faraono kaj kelkaj eminentuloj ĝuis sen- 
mortecon. Sed post revolucioj, per kiuj la popolo 
akiris diversajn rajtojn sociajn kaj religiajn, estiĝis 
kredo, ke eĉ la plej simpla plebano ankaŭ povas, 
post sia morto, fariĝi ia dio. Sed por tio necesis 
zorge konservi la kadavron. Tial ĉiu egipto labor- 
adis por prepari al si taŭgan tombon kaj kiel eble 
plej luksan sarkofagon. 

Ĉe tia konstato ĉu oni povas nei la forton de 
ideoj ? Ni memoros pri tio, kiam temos diskuti pri 
la naciisma ideologio nuntempa, kiu simile riskas 
pereigi la eŭropan civilizon per sia maladaptiĝo al 
la modernaj produktokondiĉoj. 


46 NACIISMO 


El tiu ekrigardeto sur la historion de la antikva 
Egiptio ni notu bone en la memoron, ke la Geo- 
grafio antaŭmetas kondiĉojn al la socia vivo, ke 
la ekonomiaj fortoj puŝas la homojn al pli kaj pli 
larĝa unuiĝo, ke la Ideologio ĉiam malfruas rilate 
al la Ekonomio, ke, se fine ne okazas adaptiĝo 
inter tiuj du fortoj, povas iu civilizo perei. 

DUA ĈAPITRO 


LA NACIISMO ĈE LA ANTIKVAJ 
GREKOJ KAJ ITALOJ 


l. FAMILIO KAJ GENTO. — II, FRATRIO, TRIBO, CIVITO. — 
IlI. LA Roma IMPERIO. — IV. LA UNUAJ SENNACI- 
ANOJ. — V. KELKAJ KONSIDEROJ PRI LA ROMA IMPERIO 
KAJ LA TIUTEMPA NACIISMO. 


I 


Familio kaj Gento 


Ĉe tiu ĉi parto de nia studo ni konsideras 
socistaton, kiu jam preterpasis la klanan stadion 
kaj atingis la familian. Ni trovas homojn kun 
religio nure hejma. Ĉiu familio ja havis siajn pro- 
prajn diojn; kaj ili akceptis la adoradon nur de la 
hejmanoj mem. Tiuj dioj estis la prauloj de la 
familio. 

La antikvaj grekoj kaj italoj kredis, ke la animo 
daŭre vivas en la mortinta korpo. La ritoj de la 
entombigo montras klare, ke kiam oni metis korpon 
en tombon, oni kredis meti en ĝin ion vivan. Tial 
Virgilo diras pri la funebra ceremonio de la en- 

tombigo de Polidoro: « Ni fermas la animon en la 
tombon. » Saman esprimon oni renkontas ĉe Ovidio 
kaj Plinio la Juna. 

La kutimo postulis, ke ĉe la funebra ceremonio 
oni voku trifoje la animon de la mortinto per la 
nomo, kiun li havis. Trifoje oni diris al la animo: 
« Estu bonfarta, la tero estu al ci malpeza. » 

Hodiaŭ oni ankoraŭ uzas similajn esprimojn, 
kvankam neniu plu kredas, almenaŭ ĉe la kulturitaj 
popoloj, ke vere la animo restas viva en la morta 
korpo. Religianoj kredas, ke la animo forlasas la 
korpon kaj forflugas ĉu en ĉielon, ĉu en inferon. 
Tamen kreduloj kaj nekreduloj daŭrigas uzi esprim- 
ojn, kiuj en la buŝo de la antikvaj grekoj kaj italoj 
havis plenan signifon. La antikvuloj tiom forte 
kredis, ke iu daŭre vivas sub la tero, ke ili metis 
kun li en la tombon la objektojn, kiujn li povus 
bezoni. Ili surverŝis vinon sur lian tombon kaj tien 
deponis por li nutraĵon. Oni eĉ buĉis ĉevalojn kaj 
sklavojn por entombigi ilin kun la mortinto, por 
ke ili servu al li. 

Saman kredon oni trovas ankoraŭ ĉe kelkaj 
« primitivaj » popoloj, ekzemple ĉe la koriakoj el 
Kamĉatka (U.S.S.R.), laŭ raporto de Sten Berg- 
man, estro de sveda ekspedicio, kiu esploris la 
landon en 1920-21. 

Pro tia kredo la antikvuloj tre zorgis pri la 
entombigo de la kadavro, por ke la animo havu 
taŭgan restadejon. Sentomba animo vagis mizere 
kaj malbonfaris al vivantoj. El tiu kredo devenas 

la nun ankoraŭ ekzistanta kredo al la fantomoj. La 
antikvaj verkistoj montras klare, kiom forta estis 
la kredo al la neceso de entombigo por la kadavro. 
La tiutempuloj ja malpli timis la morton ol la man- 
kon de tombo. Atenaj generaloj estis kondamnitaj 
al morto, pro tio, ke post batalo ili malzorgis la 
enterigon de la kadavroj. Tiuj generaloj kredeble 
estis jam influitaj per la instruoj de la filozofoj kaj 
ne atentis la popolan kredon. Tia malatento kaŭzis 
ilian ekzekutiĝon. La plej granda puno tiutempa 
estis la kondamno je senigo de enterigo. Ĝi estis 
kvazaŭ ĉiama puno, ĉar oni kredis, ke la animo 
de la mortonto eterne vagados mizere kaj sufere. 

Ĉiu familio havis sian propran tombejon. Tie 
oni solenis la ceremoniojn kaj datrevenojn. Tiel la 
prauloj daŭre restis inter siaj familianoj. Ĉi tiuj 
lastaj petis al la diiĝintaj mortintoj helpon kaj kon- 
silojn en gravaj okazoj. 

« Tiel la religio ne loĝis en temploj, sed en la 
hejmo, diras Fiistel de Kulanj en la Antikva 
Civito ("); ĉiu havis siajn diojn; ĉiu dio protektis 
nur unu familion kaj estis dio nur en unu hejmo. 
Oni racie ne povas supozi, ke tia religio estis 
konigita al la homoj de pastroj kun forta imago- 
kapablo. Ĝi naskiĝis spontane en la homa spirito; 
ĝia lulilo estis la familio; ĉiu familio kreis siajn 
diojn. » 


(“) France: La Cité Antique. 

Samtempe kun la kulto al mortintoj ekzistis 
ankaŭ kredo, ke la hejma fajro estas diaĵo. Ĉiu 
hejmo estis ia templo kun fajrujo kiel altaro. Tie 
devis senĉese, tage kaj nokte, bruli la sankta fajro. 
Ĉiuvespere oni kovris la karbojn per cindro kaj la 
unua zorgo matene estis reflamigi la fajron. Se ĝi 
estingiĝus, estus granda malfeliĉo ! La fajron oni 
adoris; al ĝi oni kultis per diversaj ritoj. Oni oferis 
al ĝi florojn, fruktojn, incenson, vinon; al ĝi oni 
fervore preĝis. 

« Ho, fajrujo, faru, ke ĉiam prospero kaj feliĉo 
estu al ni; ho, ci, kiu estas eterna, bela, ĉiam juna, 
ci, kiu nutras, ci, kiu estas riĉa, akceptu niajn 
oferojn kaj kompense donu al ni feliĉon kaj la 
sanon, kiu estas tiom dolĉa (“). » 

Ĉe la komenco kaj ĉe la fino de la manĝo oni 
preĝis al la fajro-dio. Oni oferis al li la premicojn 
kaj vinon. Ĉiu firme kredis, ke la dio manĝas kaj 
trinkas. La manĝaĵoj estis dividataj inter la homo 
kaj la dio; la manĝo estis sankta ceremonio. 

« La religio de la sankta fajro, diras Fiistel de 
Kulanj, ekzistis depost la malproksima kaj 
nekonata epoko, kiam ne jam estis grekoj, nek 
italoj, nek hindoj, sed nur azianoj (arianoj). Kiam 
la triboj disiĝis, ili kunportis kun si tiun kulton, 
unuj sur la bordojn de la riverego Gango, aliuj 
sur la bordojn de Mediteraneo. Pli poste, inter tiuj 


(%) Laŭ Makrobo. 

apartiĝintaj triboj, ne plu havantaj inter si rilatojn, 
unuj adoris Brahmon, aliuj Zeŭson, aliuj Janon; 
ĉiu grupo faris al si diojn. Sed ĉiuj konservis kiel 
antikvan donacon la unuan religion, kiun ili kreis 
kaj praktikis ĉe la komuna naskiĝloko de la raso. » 

Tiu hejma religio, tiu kulto al mortintoj tute ne 
similis la hodiaŭajn religiojn. La ĉefa regulo estis, 
ke nur la familianoj povis ĉeesti la religiajn ritojn. 
La funebraj ceremonioj povis esti plenumataj nur 
per la plej proksima parenco de la mortinto. Ĉiun 
eksterfamilianon, eĉ se li estis amiko, oni severe 
malakceptis. 

La sankta fajro, tiom intime ligita kun la kulto 
al mortintoj, estis ankaŭ la nura propraĵo de ĉiu 
familio aparte. Ĝi reprezentis la praulojn, ĝi estis 
la providenco de unu sola familio kaj havis nenion 
komunan kun la fajro de najbara hejmo. Ĉiu fajr- 
ujo protektis siajn hejmanojn. La pastro de tiu 
religio estis la patro aŭ la familiestro. 

Fiistel de Kulanĵ kolektis en sian verkon, jam 
cititan, multe da argumentoj por pruvi, ke tiu hejma 
religio naskigis la propraĵrajton. 

Ni male emas pensi, ke la propraĵrajto kaj la 
religio estiĝis samtempe el la fakto, ke la italaj kaj 
grekaj antikvuloj, preterpasinte la nomadan stadi- 
on, kvazaŭ enradikiĝis sur la terpeco, kiun ili kul- 
turis. La ekonomia neceso, kiu ĉiam estas racia, 
trudis al tiuj antikvuloj la laŭfamilian produkt- 
manieron. Kaj el tio verŝajne rezultis la hejma 
religio kaj la propraĵrajto. La spiritostato de la tiu- 

tempuloj estante ne racia, sed male superstiĉa, 
religia, kreis iun sensencan ideologion. Kaj tiu 
ideologia superstrukturo fariĝis realaĵo, kiu poste 
efikis forte sur la spiritojn; ĝi ludis tre gravan 
rolon en la rilatoj inter la homoj kaj ofte metis 
fortan baron al la normala evoluado de la socio. 

Ekzemple, ĉe la komenco, bieno ne povis esti 
vendata. Kaj poste, kiam la ekonomia neceso dev- 
igis vendi kampon, la vendanto tamen konservis la 
posedon de la tombo, kiu troviĝis en la kampo kaj 
la ĉiaman rajton ĝin trapasi por iri plenumi la 
religiajn ceremoniojn. Alia ekzemplo: Du domoj ne 
povis tuŝi unu la alian. Komuna muro por du 
domoj estis io tute ne ebla. Ĉe Romo, la leĝo difinis 
spacon de du kaj duono da futoj inter ĉiu domo. 
Ĉiu familio, posedanta siajn proprajn diojn kaj 
kulton, bezonis nepre havi izolitan loĝejon, 
templon, kie ĉiame brulis la sankta fajro kaj vivis 
la animo de la prauloj. 

« La propraĵrajto estis starigita por plenumi 
heredan kulton. Pro tio ne estis eble, ke tiu rajto 
malaperu post la mallonga ekzisto de individuo. La 
homo mortas, la kulto restas; la fajro ne devas 
estingiĝi nek la tombo esti forlasata. Ĉar daŭras la 
hejma religio, la propraĵrajto devas daŭri ankaŭ. 

« Du aferoj estis intime ligitaj en la kredoj same 
kiel en la leĝoj de la antikvuloj: la kulto (ceremoni- 
aro) de familio kaj la propraĵrajto de tiu familio. 
Tiel estis senescepta regulo, en la greka juro same 
kiel en la roma juro, ke oni ne povis akiri la propr- 

aĵon sen la kulto, nek la kulton sen la propraĵo (“).» 

Por ke la bieno restu nedividita, necesis, ke 
nur unu persono heredu. El tiu neceso sekvis la 
hereda rajto de la unuenaskito. Li estris la familion 
post la morto de la patro, kaj daŭrigis la prizorg- 
adon de la hejma kulto al la prauloj kaj al la sankta 
fajro. Sed tio ne signifis, ke la aliaj gefiloj estis sen- 
igitaj je la komuna propraĵo. Ili restis en la familio 
sub la estrado de la pliaĝa filo, kiu ankaŭ devis 
prizorgi iliajn vivbezonojn. La hereda rajto de 
la unuenaskito ĉiam entenis komunan vivon kun la 
aliaj anoj de la familio. 

Komence ĉi tiu lasta konsistis ordinare el patro, 
patrino, gefiloj kaj sklavoj. Hodiaŭ ŝajnas al ni 
tre strange, ke sklavo povis esti konsiderata kiel 
ano de familio. Tiel tamen estis. Ni ne forgesu, ke 
ĉiu domo estis ia templo, kiun eniri ne povis ajna 
fremdulo. Kiam oni akceptis sklavon, okazis ia 
religia ceremonio; „oni prezentis lin al la hejmaj 
dioj; sur lian kapon oni verŝis purigan akvon, kaj 
manĝinte kelkajn kukojn kaj fruktojn kun la anoj 
de la familio, li estis adoptata. De tiu momento 
la sklavo ĉeestis la religiajn ceremoniojn kaj ĝuis 
la protekton de la hejmaj dioj. Kiam li mortis, lia 
kadavro estis metata en la familian tombon. 

La konsisto de la tiutempa familio treege mal- 
similis la hodiaŭan. Kaj ĉi-okaze ni notu, ke la 


(“) Fiistel de Kulanj. 


54 NACIISMO 

signifo de la vorto familio tiam signifis: apud- 
estanto de la fajrujo, aŭ: propraĵo. Ankaŭ la vorto 
pater (patro), kiu troviĝas en la greka, latina kaj 
sanskrita lingvoj, ne havis en la antikvo la nunan 
sencon. La pater estis la estro, la pastro, la juĝisto 
de la familio. Kiam temis pri patreco en la hodiaŭa 
senco, la antikvuloj uzis la vorton naskiganto. 

Per la fakto, ke iu estis adoptita en la familion 
kaj sekve rajtigita apudesti la sanktan fajron, li por 
ĉiam perdis sian liberon; li estis ligita ĝis la morto 
al iu difinita hejmo kun ĝiaj religio kaj estro. Kelk- 
okaze la familiestro povis iel « liberigi » la sklavon; 
tiam ĉi tiu lasta fariĝis « kliento », sed restis tamen 
ligita al la familio per la hejma kulto. La kliento 
ĝuis ian liberon, sed ne plenan; li ekzemple ne 
povis edziĝi sen la permeso de la familiestro, kaj 
ankaŭ liaj infanoj devis obei ĉi tiun lastan. Kom- 
pense, la familiestro devis ĉiurimede protekti siajn 
klientojn, « per la preĝoj kiel pastro, per la lanco 
kiel militisto, per sia leĝo kiel juĝisto ». (Fiistel de 
Kulanj). 

Kiel oni vidas, en la praantikva familio kun siaj 
postnaskitaj branĉoj, kun siaj sklavoj kaj klientoj 
povis konsisti el sufiĉe granda nombro da personoj. 
Atinginte tian stadion de malvolviĝo, la familio sin 
nomis gento. Ĝi formis ian malgrandan ŝtaton, ian 
patrion tute sendependan, kies estro temis en siaj 
manoj la tutan regpovon. 

Ĉe la antikvuloj la terra patria ne estis do ia 
abstraktaĵo kiel ĝi estas por la nuntempuloj kaj 

ĉefe por la proletoj. La patrio ja estis la grundo, 
kiun la hejma religio sanktigis, la tero, kie kuŝis 
la ostoj de la patroj kaj kiun okupis iliaj animoj; 
la patrio konsistis el tuta aro da lokaj diaĵoj, al 
kiuj oni devis ĉiutage kulti. Tiutempe la patriotismo 
logike povis esti la plej alta kaj necesa virto. Ĉio, 
kio estis la plej kara al la homo, miksiĝis kun la 
patrio. En ĝi li ja trovis sian bienon, sian sen- 
danĝerecon, sian rajton, sian kredon. La privata 
intereso tute akordiĝis kun la ĝenerala intereso. 

Tia patrio ne estis por la antikvulo nur loĝejo. 
Li forlasu tiujn sanktajn murojn, li transiru la 
sanktajn limojn de sia bieno kaj ne plu ekzistos 
por li religio, nek ia socia ligilo. Ĉie alie ol en sia 
patrio li estas ekstere de la regula vivo kaj de la 
juro; ĉie alie li estas sen dio kaj ekster la morala 
vivo. Nur en la patrio li havas sian indon kaj 
siajn devojn. 

La patrio tenis la homon per sanktaj ligiloj. 
Defendi la patrion estis vere batali por protekti 
sian hejmon, sian fajrujon. Kio estas hodiaŭ nur 
trompo kaj mistifiko, tio estis tiutempe tute logika 
kaj natura. 

ll 
Fratrio, Tribo, Civito 


Necesas noti, ke la skizita organizformo laŭ- 
familia ekzistis dum epoko, pri kiu la historiistoj ne 
povas liveri precizajn datojn. Oni tamen scias 
sufiĉe da faktoj kaj argumentoj por povi kun ver- 
ŝajneco aserti, ke nur tiaj malgrandaj hom- 
grupiĝoj (“) ekzistis dum kelkaj jarcentoj. 

La tiutempa produktado, kiu konsistis preskaŭ 
nur el kamplaboro, preparis la kondiĉojn por ekzist- 
ado de tiaj patrietoj. Kiam estiĝis elementa 
industrio, kiam interŝanĝado de produktoj fariĝis 
necesa kaj estis pli ofta, tiam kreiĝis kondiĉoj por 
plilarĝiĝo de la homaj grupiĝoj. Sed la reganta 
ideologio ne permesis kunfandiĝon de kelkaj 
gentoj. Necesis do ia kompromisa aranĝo inter la 
ekonomia neceso kaj la religia ideologio, kiu forte 
influis la spiritojn kaj malhelpis racian evoluadon. 
La hejma religio ja malpermesis, ke du familioj 
kunfandiĝu. Estis nur eble, ke ili kuniĝu kon- 
servante ĉiu sian propran kulton kaj sendepend- 
econ. El tio rezultis nova organizformo, kiun oni 
nomis fratrio ĉe la grekoj kaj kurio ĉe la italoj. 


(“ Familio aŭ gento povis tamen enteni kelkajn 
milojn da homoj. 

Memkompreneble, tiu plilarĝigita grupiĝo 
bezonis ian religian ligilon. Tial estiĝis supera 
diaĵo komuna al ĉiuj familioj kuniĝintaj en pli larĝa 
asocio. Ĉiu fratrio, ĉiu kurio havis sian kulton, sian 
altaron kun sankta fajro. La ceremoniaro similis 
tiun de la familio kaj konsistis ĉefe el komuna 
manĝado. Oni buĉis oferiton, kies karno estis kuir- 
ata sur la sankta fajro. Oni manĝis kaj eldiris kelk- 
ajn preĝojn al la dio, kiu kompreneble ricevis sian 
parton el la manĝaĵoj kaj trinkaĵoj. 

Ĉiu fratrio aŭ kurio okazigis kunvenojn, ĉe kiuj 
povis esti farataj gravaj decidoj kaj kiujn obei 
devis ĉiuj anoj de la asocio. Tiu plilarĝigita patrio 
do havis sian dion, sian kulton, sian registaron, 
sian estron tute same kiel la gento. 

Nature tiu nova plilarĝiĝinta organizformo ne 
haltis ĉe tiu stadio. Kelkaj fratrioj aŭ kurioj sam- 
maniere kuniĝis kaj formis tribon. 

La tribo ankaŭ havis sian religion, sian 
komunan sanktejon kun altaro kaj protektanta dio. 
La dio de la tribo havis ordinare similan devenon 
kiel tiu de la fratrio aŭ tiu de la familio. Li estis 
iu diigita viro, iu heroo. Li donis sian nomon al 
la tribo, tial la grekoj nomis lin nomdonanta heroo. 
Ĉiujare okazis je lia honoro religia festo, kies ĉefa 
ceremonio konsistis ankaŭ el komuna manĝado, 
kiun partoprenis la tribo. 

Ĉi tiu lasta, kiel la fratrio kaj la kurio, havis 
siajn kunvenojn kaj eldonis dekretojn, kiujn devis 
obei ĉiuj anoj de la tribo. Ĝi havis tribunalon kaj 

jugrajton kontraŭ siaj membroj. Ĝi havis estron, 
nomitan tribunus. 

Sed ni ne forgesu, ke tiu juĝrajto rilatis nur al 
la aferoj komunaj al ĉiuj membroj de la tribo. La 
gentestro daŭrigis havi plenan regecon rilate al la 
interna vivo de la gento. Li povis kondamni je 
morto sian edzinon, sian filon, sian sklavon aŭ 
sian klienton. 

Por prezenti al si la antikvan civilizon — kaj 
eĉ la nuntempan — necesas neniam forgesi, ke la 
menso de la antikvuloj — ankaŭ tiu de la granda 
plimulto el la nuntempuloj — estis la rezulto de 
plej fantaziaj, mistikaj ideoj. Kaj por kompreni kiel 
povis okazi ŝanĝoj en la homa intelekto, estas 
necese ne malatenti la fakton, ke la kruda neceso 
ekonomia devigis la homon konstrui domojn, 
fabriki diversajn objektojn aŭ ilojn. 

Sur tiu kampo regas ia leĝo, kiu forigas ĉian 
mistikon. Sorĉaj procedoj ja ne efikas en la 
tekniko. Necesas apliki raciajn procedojn, obei 
naturajn leĝojn kaj ne fantazii. Kiu manipulas ilojn 
aŭ kondukas maŝinon, tiu ne atendas de ili 
miraklon. Metiisto, kiu sukcesas en sia laboro, ne 
dankas pro tio al dio; se li malsukcesas, li ne 
akuzas diablon, sed simple diras: « Mi estis mal- 
lerta ». En okazo de malsukceso, inĝeniero same 
deklaras, ke li eraris en siaj kalkuloj, aŭ ke li mal- 
trafis vidi ion gravan. 

Tiel samtempe kaj paralele kun la mistika 
menso kreiĝis alia, kiun oni povus nomi teknika 

menso, kaj al kiu ni ŝuldas ĉiun progreson, ĉiun 
antaŭenpaŝon. : 

Sed ekster sia teknika laboro, la homo ofte 
refalas en fantazian mondon; li kreas al si diojn, 
kiujn li adoras, religiojn kaj kutimojn plej strang- 
ajn, al kiuj li sklave obeas. Okazas eĉ, ke li metas 
la teknikon je la servo de siaj mistikaj kredoj. 
Racio kaj mistiko povas ja kunekzisti en la cerbo 
de sama individuo. Tial ni vidas hodiaŭ scienculojn 
kaj teknikistojn, kiuj estas ankaŭ mistikemuloj. 

Tamen por ni ne estas dubo, ke la « teknika 
menso » pli kaj pli disvolviĝos malprofite al la mis- 
tika. Pli kaj pli la tekniko invados ĉiujn kampojn 
de la homa vivo, kaj sekve pli kaj pli la teknika, 
racia pensmaniero forigos la mistikan. 

Se oni ne akceptas tiun vidpunkton, ŝajnas al 
ni neeble kompreni kaj klarigi la historian 
evoluadon. 

Tiu mallonga temodekliniĝo helpos komprenigi 
Ja kunekziston ĉe la antikvuloj de du malsamspecaj 
religioj. Kaj ni konstatos, ke la religio, kiu rilatis 
al konkretoj, al la naturaj elementoj fariĝis pli kaj 
pli potenca kaj finfine forpuŝis la religion el pure 
spekulativaj ideoj. 

Ni jam vidis, ke la antikvulo pense vivis meze 
de siaj hejmaj dioj. Sed tio ne sufiĉis al li. Lia 
fantazio estis tre aktiva; ĝi kreis aliajn diaĵojn, 
kies karaktero estis malpli persona, pli ĝenerala 
kaj sekve pli kapabla utili kiel idea ligilo por pli 
larĝa grupiĝo. La homo diigis la elementojn de la 

naturo, en kies manoj estis lia vivo. Li timis la 
fulmon kaj samtempe sopiris al la nubo, kiu 
alportas akvon por fruktodonigi lian rikolton. Li 
spertis senĉese ian miksaĵon el timo kaj respektego 
por tiuj potencaj fortoj: li ĝuis la lumon kaj timis 
la nokton; la suno, la luno, la riveroj, la maro 
ŝajnis al li vivantaj estaĵoj, kiuj povas fari ĉu 
bonon, ĉu malbonon. Tial li preĝis kaj adoris ilin 
kiel diojn. Kaj tiel naskiĝis Zeŭso, Ateneo, Junono 
kaj multege da aliaj malpli famaj dioj, kiuj 
loĝatigis la helenan Olimpon aŭ la roman Kapi- 
tolon. 

« En tiu raso, la religia ideo sin prezentis sub 
du malsamaj formoj. Unuflanke, la homo ligis la 
diecon al la nevidebla principo, al la inteligento, 
al tio, kion li videtis pri la animo, al tio, kion li 
sentis sankta en si. Aliflanke, li aplikis sian ideon 
pri dieco al la eksteraj objektoj, kiujn li ĝue rigard- 
adis, kiujn li amis aŭ timis, al la fizikaj fortoj, kiuj 
estis la mastroj de lia feliĉo kaj de lia vivo. 

« Tiuj du klasoj da kredoj estigis du religiojn, 
kiuj daŭris tiom longe, kiom la grekaj kaj italaj 
socioj. Ili ne interbatalis; ili eĉ vivis akorde kaj 
dividis inter si la regadon super la homo; sed 
neniam ili intermiksiĝis. Ili ĉiam havis diferencajn 
dogmojn, ofte kontraŭdirajn, ceremoniojn kaj 
kutimojn absolute malsamajn. La kulto al la dioj 
de Olimpo kaj tiu al la herooj kaj mortintoj neniam 
havis inter si ion komunan. Kiu el tiuj du religioj 
estis la pli antikva ? Neeble respondi. Oni eĉ ne 

povas aserti, ke unu antaŭis la alian. Kio estas 
certa, tio estas, ke la religio pri la mortintoj, kiu 
kreiĝis en tre malproksima tempo, restis ĉiam sen- 
ŝanĝa en siaj kutimoj, dum ĝiaj dogmoj iom post 
iom foriĝis. La alia religio, tiu pri la fizika naturo, 
estis pli progresema kaj libere malvolviĝis, tra la 
Jarcentoj, modifante iom post iom siajn legendojn 
kaj siajn doktrinojn, kaj senĉese pligrandigante 
sian aŭtoritaton super la homo... 

« ... Komence tiu religio sin ŝirmis en la familioj, 
sub la protektado de l'hejma fajrujo. Tie la nova 
dio sukcesis ricevi malgrandan lokon, mallarĝan 
cella (ĉambreto, ĉelo), kontraŭ aŭ apud la respekt- 
egata altaro, por ke iom da adoro, kiun la homoj 
havis por la fajrujo, transiru al la dio. Iom post 
iom la dio, akirinte pli da aŭtoritato super la animo, 
rezignis je tia protekto; li forlasis la hejman 
fajrujon; li akiris propran loĝejon kaj ricevis 
proprajn oferojn. Tiu loĝejo cetere estis konstruita 
laŭ la modelo de la malnova sanktejo; estis, kiel 
antaŭe, cella kontraŭ fajrujo; sed la cella pli- 
larĝiĝis, plibeliĝis, fariĝis templo. La fajrujo restis 
ĉe la enirejo de la domo de la dio, sed ĝi ŝajnis tre 
malgranda kompare kun la templo mem. La fajrujo, 
kiu unue estis la ĉefaĵo, fariĝis nur la akcesoraĵo. 
Ĝi ĉesis esti la dio kaj malaltiĝis ĝis la rango de 
altaro por la dio, de instrumento por la oferado. 
Ĝi ricevis kiel taskon kuiri la karnon de la oferito 
kaj porti la oferon kun la preĝo de la homo al la 
majesta diaĵo, kies statuo estis en la templo. 

« Kiam oni vidas tiujn templojn stariĝi kaj mal- 
fermi siajn pordojn al la amaso da adorantoj, oni 
havas la certon, ke jam delonge la homa inteligento 
kaj la socio pligrandiĝis (“). » 

La civito stariĝis laŭ la samaj procedoj kiel la 
antaŭaj malpli grandaj grupoj: unue kelkaj familioj 
aŭ gentoj kuniĝis kaj formis fratrion; per kuniĝo de 
kelkaj fratrioj estiĝis la tribo; same kelkaj triboj 
kreis la civiton. Civito kaj urbo ne estis tiutempe 
samsignifaj vortoj. La civito estis la religia kaj 
politika asocio de la familioj kaj triboj; la urbo 
estis la kunvenloko kaj precipe la sanktejo de tiu 
asocio. 

Ĉe la antikvuloj, la civito estis la lasta stadio 
de tiu procezo. Neniam la civitoj sukcesis kuniĝi 
por formi pli grandan unuon. Okazis ja inter ili 
aliancoj por militi, sed neniam la civitoj daŭre 
kuniĝis sub saman regadon. Tion malebligis la 
patriotisma ideologio, kiu jam fortege baris al nor- 
mala plua evoluo. 

En la kadro de la civito, ĉiu gento, ĉiu fratrio, 
ĉiu tribo povis daŭre plenumi la ritojn de sia 
aparta kulto, kaj samtempe ĉeesti la religiajn cere- 
moniojn komunajn al ĉiuj civitanoj. Unu el tiuj 
ceremonioj — kaj la ĉefa — estis la komuna manĝ- 
ado. La partoprenado al tiu ceremonio estis deviga 
por ĉiuj civitanoj. Ĉe Sparto, ekzemple, la civitano, 
kiu ne ĉeestis la publikan manĝadon, eĉ se tio 


(“) Fiistel de Kulanj en « La Antikva Civito ». 

okazis kontraŭ lia volo, perdis per tio sian civit- 
anecon. Ĉe Romo, necesis esti partopreninta la 
sanktan ceremonion de la purigado (latine: lust- 
ratio) por ĝui la politikajn rajtojn. Kiu ial ne povis 
ĉeesti, tiu ĉesis esti civitano ĝis la venonta pur- 
igado. 

Ni ne forgesu, ke la manĝado konsistis el la 
karno de oferitoj, kiu devis esti kuirita sur la sankta 
fajrujo de la prifaneo (templo de la dioj protekt- 
antaj la civiton). Tiu karno estis dispartigata inter 
ĉiuj civitanoj. Kompreneble la dioj ne estis forges- 
ataj, ili ricevis la plej bonajn partojn. Estis ia 
komuniiĝo. Kaj la antikvuloj firme kredis, ke la 
bonstato kaj sendanĝereco de la civito dependis 
nepre de la akurata plenumo de tiu ceremonio. 

Nature neniu povis partopreni la kulton de 
civito, al kiu li estis fremda. La civitaj dioj ja 
protektis nur siajn proprajn civitanojn kaj akceptis 
nur de ili oferojn. 

Pro tiaj kredoj estis do tre malfacile, ke civito 
kuniĝu kun alia por formi pli grandan unuon. Tute 
same kiel hodiaŭ francaj kaj germanaj patriotoj, 
ekzemple, neniam povus konsenti pri kunfandiĝo 
de ambaŭ nacioj. Kaj tamen la socia vivo nepre 
postulis plilarĝiĝon. 

Estas progresoj, kiuj nerimarkite okazas kaj 
kiuj fine rezultigas aliiĝon de l socio. Ĉirkaŭ la 
sesa jarcento a. K. la nura terkulturado ne plu 
sufiĉis en Grekio kaj Italio por kontentigi la 
bezonojn de l' homo. Aperis nova fonto de riĉoj. En 

la malgranda civita kadro naskiĝis industrio. 
Kreiĝis moveblaj riĉoj; oni eldonis monerojn. 
Komerco okazadis inter proksimaj civitoj. Ŝipoj 
konstruiĝis; marveturado estiĝis kaj interligis rela- 
tive malproksimajn urbojn. 

En kelkaj civitoj ekfloris literaturo, filozofio 
kaj mirinde bela arto. La grekaj artistoj ja ne estas 
ĝis nun superitaj. Iliaj ĉefverkoj kaŭzas ankoraŭ 
nuntempe ĉies admiron. 

La apero de mono estis granda revolucio. Ni 
jam vidis, ke bieno ne povis esti vendata, ĉar en 
ĝi kuŝis la tomboj de diiĝintaj prauloj, kiuj postulis 
de la posteuloj konstantan kulton. Sed la mono: 
estis res nec mancipi, t. e. ke ĝi povis iri de iuj 
manoj en aliajn, sen ia religia formalaĵo.. Estiĝis 
metiistoj, maristoj, industriĉefoj, komercistoj. Inter 
ili aperis riĉuloj. Stranga novaĵo ! Ja, antaŭe nur 
gentestroj povis esti posedantoj. Sed nun klientoj 
kaj plebanoj ankaŭ povis fariĝi riĉaj. Okazis eĉ en 
multaj civitoj, ke aristokratoj malriĉiĝis. 

Unuvorte novaj produktokondiĉoj kreis novajn 
klasojn, kiuj tre ofte interbatalis. La grekoj kaj 
romanoj spertis ĉiujn regsistemojn. Jen regis aris- 
tokrataro, jen demokrataro; jen reĝo, jen tirano (“), 
jen demagogo, jen konsulo, jen magistro akiris la 
estrecon. 

En Grekio, la monarkio estis plurfoje renversita 


(”) Tiu vorto ankaŭ ne havis la nuntempan sencon; 
ĝi signifis: gvidanto de la civito. 

kaj restarigita; sed la novaj monarkoj neniam 
opiniis havi la rajton sin nomi reĝo; ili kontentiĝis 
esti nomataj tirano. Kio faris diferencon inter tiuj 
du nomoj, tio ne estas la pli aŭ malpli granda 
moraleco ekzistanta ĉe la suvereno; oni ne nomis 
reĝo bonan princon kaj tirano malbonan; estis pre- 
cipe la religio, kiu distingis unu de la alia. La 
primitivaj reĝoj plenumis pastrajn funkciojn kaj 
tenis sian aŭtoritaton de la fajrujo; la tiranoj de la 
primitiva epoko estis nur politikaj estroj kaj akiris 
la regadon ĉu per balotado, ĉu perforte. 

Ĉar sensenca patriota ideologio baris al racia 
kaj paca evoluado, kompreneble intervenis perforto 
por solvi la intercivitajn konfliktojn. La tuta histo- 
rio de antikvaj grekoj kaj romanoj estas plena je 
sangaj militoj. Ĉe Romo, la templo de Jano, kiu 
devis esti fermita dum paca tempo, restis mal- 
fermita kvin jarcentojn seninterrompe. Dum unu 
miljaro ĝi estis fermita nur naŭ fojojn. 

Aleksandro la Granda sukcesis dum mallonga 
tempo unuigi la grekajn civitojn por batali kon- 
traŭ la persoj. Sed post la morto de la fama kon- 
kerinto, lia imperio baldaŭ forfalis kaj la militoj 
inter la civitoj rekomenciĝis. Du jarcentojn pli poste 
Ja konkero Grekion de la romanoj estigis denove 
jan perfortan unuecon, kiu ebligis pli malpli nor- 
malajn rilatojn inter la popoloj. 

Ili 


La Roma Imperio 


Unuflanke la patriotismo malebligis la kun- 
fandiĝon de civitoj en pli larĝan unuon; aliflanke 
la ekonomio postulis tion. En tiaj kondiĉoj, nur la 
perforto, la milito povis solvi la problemon. 

Ne utilas bedaŭri kaj ĉagreniĝi ĉe la konstato, 
ke la historio de ĉiuj popoloj estas plena je sangaj 
bataloj. Se la homoj havus racian menson anstataŭ 
superstiĉan, la socia evoluo povus kredeble okazi 
pace. Bedaŭrinde ne estas tiel. La racia, la » tek- 
nika » menso tre malrapide elvolviĝas kaj senĉese 
konfliktas kun la religia aŭ superstiĉa menso. Ni 
eĉ notis, ke ambaŭ mensoj povas kunekzisti en la 
cerbo de sama individuo. 

Feliĉe, la unua pli kaj pli uzurpas la kampon 
de la dua. Oni do povas esperi, ke venos la tago, 
kiam estos for ĉiaj superstiĉoj; tiam povos la socio 
evolui normale, racie, t. e. sen sangaj bataloj. 

Dume ni vidu, kiel kreiĝis la romana imperio. 
Ŝajnas strange, ke inter milo da malgrandaj nacioj 
(civitoj) en Italio kaj Grekio troviĝis unu, kiu povis 
servutigi la aliajn. 

Ĉe la komenco, kiam la patriotisma ideologio 
estis tre forta kaj blinde regis la spiritojn, Romo 

malfacile povis trudi sian regadon al la aliaj civitoj. 
Milito tiutempe signifis ofte kompletan ekstermon 
al la venkitoj kaj transformon de riĉa regiono en 
dezerton. Ekzemple, Romo ekstermadis la dudek 
Volskajn civitojn kaj ilialoke estiĝis marĉoj; ĝi 
fordetruis kvindek tri urbojn en Latio (latine: 
Latium). Laŭ Tito-Livio kaj Plinio, en Samnio 
(Samnium) dum longa tempo oni povis pli bone 
ekkoni la lokojn, kiujn trapasis la romaj armeoj, 
per la dezerteco, kiu regis en la ĉirkaŭo, ol per la 
postsignoj de iliaj tendaroj. 

La venkinto tamen ne ĉiam ekstermis la venk- 
itojn; okazis, ke li fordetruis nur iliajn civitojn t. e. 
iliajn religiajn kaj politikajn asociojn. Tiam ĉesis la 
kultoj al la hejmaj kaj civitaj dioj. Kun la malapero 
de la kulto ankaŭ malaperis la leĝoj, la rajtoj, la 
familio, unuvorte ĉio, kio sin apogis sur la religio. 
La venkito ofte fariĝis sklavo kaj sekve devis 
alpreni la religion de sia mastro. Milito inter du 
civitoj signifis militon inter du religioj. Unu nepre 
devis malaperi. 

Okazis ankaŭ, ke unu armeo ne povis tute 
forvenki la alian. Laŭ la kredo de la antikvuloj, tio 
signifis, ke la dioj de ambaŭ civitoj deziris aliancon 
inter la du popoloj. Por atesti tiun aliancon, civitoj 
iafoje sin rajtigis ĉeesti reciproke siajn sanktajn 
festojn. Kelkafoje ili kontrakte promesis interŝanĝi 
en siaj temploj religiajn ritojn. En tiuj okazoj, temis 
precipe pri la kulto al dioj, kiuj personigis fizik- 
ajn fortojn. Kiel ni jam rimarkigis, tiu religio estis 

pli evoluema ol la alia, kiu rilatis nur al la hejmaj 
dioj. 

Estas interese noti, ke Romo estis komence 
kolonio de Albo. Tio signifas, ke la kolonianoj kun- 
portis el Albo iom da fajro el la sankta fajrujo, kaj 
pro tio estis en la religia dependeco de la « civito- 
patrino ». Estas supozeble, ke sub tiu religia vualo 
sin kaŝis ekonomiaj prerogativoj, pri kiuj la histori- 
istoj ne sufiĉe informas nin. 

Kiam Albo estis detruita, Romo batalis dum 
longa tempo por akiri la religian superregecon, kiun 
havis la « civito-patrino » super la trideko da 
kolonioj ekzistantaj en Latio. Romo celis nepre 
fariĝi la metropolo kaj ludi la rolon de la detruita 
urbo. Ĝi starigis komunan kulton kaj devigis la 
latojn kaj sabenojn ĝin partopreni. Tiel pligrand- 
iĝis ĝia potenco, plifortiĝis ĝia superregado. Jen 
tio, kion diras Fiistel de Kulanĵ pri tiu demando: 

« Romo estis la sola civito, kiu scipovis milite 
plinombrigi sian loĝantaron. Ĝi faris politikon tute 
alian ol tiun de la aliaj civitoj en Italio kaj Grekio; 
ĝi ligis al si ĉion, kion ĝi militakiris. Ĝi venigis al si 
la loĝantojn de la konkeritaj urboj, kaj el la venkitoj 
ĝi faris romanojn. Plie Romo sendis kolonianojn en 
la konkeritajn landojn kaj tiele ĝi kvazaŭ sin dis- 
ŝutis ĉien. Kvankam la kolonianoj formis je politika 
vidpunkto apartajn civitojn, ili tamen gardis religi- 
ajn ligilojn kun la metropolo: nu, tio sufiĉis por ke 
ili estu devigitaj dependigi sian politikon de tiu de 
Romo, obei al ĝi kaj ĝin helpi en ĝiaj militoj. 

« Unu el la rimarkindaj trajtoj de la Roma 
politiko estas, ke ĝi altiris al si ĉiujn kultojn de la 
najbaraj civitoj. Ĝi kaptis iun Junonon de Veio, iun 
Jupiteron de Prenesto, iun Minervon de Faliskuo, 
iun Junonon de Lanuvio, iun Venuson de la Samnoj 
kaj multajn aliajn, kiujn ni ne konas. Romo 
kutimis, diras Cincio, akcepti la religiojn de la 
venkitaj urboj ; foje ĝi disdonis ilin inter siaj 
gentoj, kaj foje ĝi donis al ili lokon en sia nacia 
religio. 

« ... Kiel ĉiuj aliaj urboj, Romo havis sian civitan 
religion, kiu estis la fonto de ĝia patriotismo; sed 
ĝi estis la sola urbo, kiu utiligis tiun religion por 
sia pligrandigo. Dum, per la religio, la aliaj urboj 
vivis izole, Romo havis la lerton aŭ la ŝancon 
utiligi la religion por altiri ĉion al si kaj ĉion super- 
regi (”). » 

En la daŭro de kelkaj jarcentoj, Romo mal- 
rapide sed konstante plilarĝigis sian agadkampon; 
ĝi trudis sian regadon al senĉese pligrandiĝanta 
nombro da popoloj; ĝi ankaŭ konstruadis vojojn, 
pontojn, akvokondukilojn. La komunikoj inter la 
diversaj konkeritaj popoloj fariĝis pli regulaj kaj 
pli oftaj. Ĉesis la militoj inter la civitoj. Grand- 
skala komercado mara kaj tera kreiĝis. Interligiĝis 
Okcidento kaj Oriento. 

Kaj je la V-a jarcento, ano el la « venkitaj » 


(“) La Antikva Civito. - 

popoloj, la Gallo Rutilius Namatianus, kantis per 
belaj latinaj versoj la civilizan verkon de Romo : 


Fecisti patriam diversis, gentibus unam; 
` Profuit injustis, te dominante, capi ("). 


IV 


La unuaj sennacianoj 


La malvolviĝo de la produktaj fortoj postulis 
senĉesan plilarĝiĝon de la Roma Imperio. Tia nova 
stato de reciprokaj rilatoj inter Oriento kaj Okci- 
dento devis, kompreneble, efiki sur la menson de 
la tiamuloj. Tio okazis unue kaj precipe en Grekio, 
kie la spekulativa filozofio kaj la intelekta vivo 
estis atingintaj tre altan nivelon. Plie en multaj 
civitoj de Grekio kaj Italio la bataloj inter la klasoj 
iom post iom detruis la hejman patriotismon. La 
malnovaj religiaj kredoj konstante perdis influon. 
La hejmaj dioj ne plu estis adorataj kun la sama 
fervoro kiel dum la primitiva epoko. Pro kutimo 
oni ja daŭre kultis al tiuj malnoviĝintaj diaĵoj, 
sed vera kredo forestis. Laŭgrade kiel plilarĝiĝis 
kaj oftiĝis la rilatoj inter la diversaj popoloj, foriĝis 
la malnova ideologio. Vera revolucio intelekta 


(7 « Al la diversaj popoloj ci donacis komunan 
patrion; sub cia superregado la malbonuloj profitis de 
sia malvenko (Itinerarium). 

okazis. Kelkaj spiritoj konceptis la ideon pri ekzisto 
de nur unu sola dio. Eĉ la materialismo havis tiu- 
epoke adeptojn en la personoj de Demokrito, de 
Epikuro, de Lukrecio kaj de aliaj malpli famaj 
pensuloj. 

En Grekio la indiferento pri patriotismo estis 
jam sufiĉe disvastiĝinta, kiam envenis la romanoj. 

Unue Pitagoro malatentis la civitan religion kaj 
havis pli malpli klaran ideon pri iu dio-reganto de 
la universo. 

Anaksagoro ne plenumis siajn civitajn devojn 
kaj rifuzis akcepti oficialajn postenojn. Pro tio la 
-ateneanoj kondamnis lin je morto. 

Poste la sofistoj aŭ 'retoroj, inter kiuj la plej 
famaj estis Protagoro, Gorgo kaj Prodiko el Keoso, 
senkompate batalis kontraŭ la antaŭjuĝoj. Ili sen- 
time esploris kaj kritikis la leĝojn, kiuj regis anko- 
raŭ la familion kaj la ŝtaton. Oni akuzis ilin pri 
senmoraleco kaj senpatriotismo. 

Verdire ili ne havis difinitan doktrinon kaj celis 
ĉefe instrui la arton rezonadi logike; ili direktis la 
sagojn de sia sprito kaj elokvento kontraŭ la tradi- 
cion. Vane la ateneanoj forpelis Protagoron kaj 
bruligis liajn skribojn; la instruado de la sofistoj 
estis multefika. Forfalis la malnovaj kredoj kaj 
estiĝis liberpensado. 

Sokrato ankaŭ malakceptis la tradiciajn leĝojn 
kaj argumentis, ke la kondutreguloj estas gravuritaj 
en la konscienco de l homo. Li instruis, ke la prin- 
cipo de la devo kuŝas en la animo de l'homo. 

Kvankam li daŭre ĉeestis la religiajn festojn kaj 
partoprenis la oferojn, li tamen estis akuzita pri 
senreligieco kaj kondamnita trinki cikuton. Li do 
pereis pro siaj atakoj kontraŭ la malnova tradicio. 
Tamen venkis la novaj ideoj. La greka socio ĉiam 
pliliberiĝis el la malnovaj kredoj kaj institucioj. 

Post la morto de Sokrato, la filozofoj tute libere 
diskutadis pri la principoj kaj reguloj de la homa 
socio. 

Plato proklamis, kiel la sofistoj kaj Sokrato, ke 
la reguloj de moralo kaj politiko kuŝas en la racio, 
ke la tradicio estas nenio kaj ke la leĝoj estas justaj 
nur se ili estas raciaj. 

Aristotelo pli precize diris : « La leĝo, ĝi estas 
la racio ». Li malkonfesis la religian originon de la 
homa socio kaj instruis, ke la ŝtato devas esti asocio 
de egaluloj, kiuj celas senpenan kaj feliĉan ekzist- 
adon. 

Kaj fine la cinikula skolo malkonfesis ĉian 
patrion. Diogeno sin gloris pro tio, ke nenie li havis 
civitanan rajton. 

Krateso diris, ke lia patrio konsistas el la mal- 
ŝato, kiun li havas por la opinio de ceteraj indi- 
viduoj. 

La cinikuloj instruis, ke la homo estas civitano 
de la universo, ke la patrio tute ne estas ia mallarĝa 
urblimo. Ili konsideris la civitan patriotismon kiel 
nepre forigendan antaŭjuĝon. 

Zenono kaj liaj disĉiploj ankaŭ instruis, ke ĉiuj 
homoj devas sin konsideri kiel samregnanoj. Per 

tio, ke ili plilarĝigis la homan socion, la stoikuloj 
emancipis la individuon. Same kiel ili malakceptis 
la civitan religion, ili ankaŭ rifuzis konsenti pri ia 
ajn civitana servuteco. La homo ne devas esti 
oferata al la ŝtato. Ekzistas aliaj devoj ol tiuj al la 
ŝtato. 

Zenono proklamis, ke la homo havas per si 
mem dignon, ke la pleja devo ne estas morti por la 
ŝtato, sed virte vivi. 

Tiaj estis la ideoj en Grekio du jarcentojn a. K. 
La civita religio, t. e. la patriotismo tiutempa 
estingiĝis. La ĝenerala spiritostato alcelis unuecon 
kaj tio klarigas, kial la grekoj ne havis por Romo 
malamon. Male ili admiris la grandan civiton; ili 
starigis al ĝi templojn kiel al ia diaĵo. 

Urboj forgesis sian civitanan religion kaj ans- 
tataŭe adoris la diinon Romo kaj la dion Cezaro. 

Ĉiu homo klopodis fariĝi Roma civitano. Unuj 
akiris tiun rajton per mono aŭ per bonaj servoj al 
la imperiestro. Kiu fariĝis Roma civitano, tiu ne 
plu apartenis politike al sia naskiĝa urbo. Li ne plu 
dependis de ĝiaj leĝoj. 

Post kiam deko da generacioj sopiris al la akiro 
de la Roma civitaneco, estis eldonata dekreto, kiu 
donis tiun titolon al ĉiuj liberaj homoj. Nur la 
sklavoj ne povis profiti je tiu privilegio. Tiam de 
la rivero Eŭfrato ĝis Hispanio, de Britio ĝis Saharo, 
ekzistis nur unu sama popolo, nur unu sola ŝtato. 
Ĉiuj malgrandaj patrioj iom post iom estis mal- 
aperintaj. 

V 


Kelkaj konsideroj pri la Roma Imperio 
kaj la tiutempa naciismo 


La stariĝo kaj forfalo de tiom granda kaj po- 
tenca imperio estas temo, pri kiu diskutadis kaj 
ankoraŭ nuntempe diskutadas historiistoj kaj 
filozofoj. Multege da dikaj libroj estas jam verkitaj 
por respondi la demandon: ĉu la venko de la 
Romanoj bonefikis aŭ ne sur la evoluon de la 
homaro. Ĉu, ekzemple, la romana kulturo, kiu sin 
trudis al la Galloj, al la Bretonoj kaj multaj aliaj 
popoloj, ne premsufokis ilian propran genion ? Ĉu 
tiuj popoloj ne sukcesus akiri per siaj propraj 
rimedoj originalan kulturon, kiu eble multe superus 
tiun de la Romanoj ? Kaj ĉu do ne estas bedaŭr- 
inde, ke popolo kiel la greka, kiu estis pli kulturita, 
pli delikatigita ol la romana, lasis sin venki de tiu 
lasta ? 

Tia debato ŝajnas al ni tute vana. Fakto restas 
fakto. Ne utilas diskuti pri tio, kio okazus, se la 
rado de la Historio turniĝus en alian direkton. En 
la fakto, ke grandaj imperioj ekzistis en la Antikvo, 
ni simple vidas ian naturan leĝon ekonomian, kiu 
kvazaŭ ordonas al la homoj, ke ili pli kaj pli 
larĝigu siajn sociojn. 

La homo ĉiam deziris akiri pli kaj pli da kom- 

forto, da bonstato. Tiu deziro instigis lin inventi, 
produkti, interŝanĝi. Tial estiĝis Ekonomio, kiu 
havas siajn proprajn leĝojn, al kiuj obei devas la 
homo. Latenta solidaro ja kunligas ĉiujn partojn de 
P mondo. La produktoj de iu regiono mankas en 
alia. Interŝanĝado fariĝas necesa. Se popolo ne 
volas aŭ ne kapablas ekspluati la naturajn riĉojn 
de sia regiono, okazas malekvilibro en la Ekono- 
mio. Kaj plej ofte milito sekvas por restarigi la 
ekvilibron. 

Sendube aliaj faktoroj ludas rolon. La homa 
ambicio ekzemple ne estas malatentinda forto. Ĝi 
estas tamen akcesora kaj eĉ povus nenion fari, se 
mankus objektivaj kondiĉoj favoraj. 

Ni konsideru iomete la demandon pri la « venk- 

itaj » Grekoj. Kio rezultis el tiu venko? Ĉu 
malaperis ilia pli delikata kulturo? Tute ne. Okazis 
male, ke la « venkitoj » trudis sian kulturon al la 
venkintoj mem : 
e « La malnova arto de Romo estis tiu de Etrurio, 
tiu de Kampanio kaj de Norda Italio, kiun, laŭ la 
daŭro de siaj historio kaj konkeroj ĝi alproprigis al 
si. Estante ĉefurbo de Italio, ĝi sintezigis la genion 
de la tuta duoninsulo. Dum la daŭro de la II-a 
jarcento, la italiaj tradicioj iom post iom cedis la 
lokon al tiuj de la tiutempa Grekio. Ĉe la I-a 
jarcento, la revolucio efektiviĝis kaj la romana arto 
fariĝis tute greka. 

« Okazis ĉe Romo, tiutempe, fenomeno analogia 
al tiu konstatebla en Francio je la XVI-a jarcento. 

Principoj pri nova arto subite invadis la landon, 
forpuŝante la malnovajn formojn, subpremante ilin 
aŭ almenaŭ lasante al ili nur latentan vivon. La 
efiko de la romanaj militiroj en Grekion kaj Azion 
povas esti komparata al tiu de la francaj militiroj 
en Italion, kiuj naskis Renesancon... 

« .. Komence, la Romanoj miregis ; poste ili 
admiris kaj ŝatis tiujn belaĵojn, per la glavo 
akiritajn... Sed ne nur artaĵoj alfluis Romon, sed 
ankaŭ artistoj... Cetere ne estis unuopaj artistoj, 
sed tutaj aroj da artistoj, kiuj venis al Romo kaj tie 
instaliĝis... Kun ili la greka arto sin trudis, 
enradikiĝis kun siaj temoj, kun sia stilo kaj siaj 
teorioj. En la arto, same kiel en la sciencoj, en la 
retoriko, en la poezio, la greka tekniko sin 
trudis (“). » 

Kiel oni vidas per tiu cito, eĉ eraras la sinceraj 
patriotoj de la plej evoluintaj nacioj, kiam ili pre- 
dikas pri neceso defendi la kulturon kontraŭ malpli 
evoluintaj popoloj. Kiam vera, reala superece 
ekzistas sur iu ajn kampo, tiam nepre venkas tiu 
supereco. 

La armila, precipe la organiza supereco de la 
Romanoj donis al ili objektivan rajton ordigi, 
regadi la mondon. La malgrandaj civitoj, senĉese 
inter si batalantaj, ne povis sukcese kontraŭstari 


(“) Alberto Grenje. (La Romana genio en la Religio, 
la Penso kaj la Arto). Biblioteko de historia sintezo 
(1925). France: A. Grenier, Le Genie Romain dans la Reli- 
gion, la Pensée et l' Art. 

al la bandoj da rabistoj, kiuj ĝenis kaj ofte tute 
malhelpis la teran kaj maran komercadon. La 
laboremaj popoloj sopiris ordon kaj sendanĝer- 
econ. Kaj pro tio ne malofte okazis, ke kelkaj 
sin turnis mem al Romo, petante helpon kaj 
subtenon. La Senato pli ol unu fojon ŝanceliĝis pri 
novaj konkerotaĵoj. Plej ofte nur la neceso protekti 
la komercadon decidigis la Romanojn entrepreni 
militirojn. La Roma Imperio estis tiutempe ekono- 
mia necesaĵo. Ĝi sekve estis progresiga forto en la 
homa evoluo. 

Sed la kulturo de la Romanoj malsuperis tiun de 
la Grekoj, kaj pro tio tiuj lastaj venkis senarmile 
sur la arta, literatura kaj scienca kampoj. 

Dum pli ol tri jarcentoj la Romana Imperio 
konservis sian geografian unuecon en la Medi- 
teranea baseno kaj preskaŭ sian tutan amplekson. 
Tiu fakto estas unika en la Historio. 

La Imperio de Aleksandro ja apenaŭ starigita 
tuj disfalis. La invadoj de la Araboj ankaŭ kreis 
Islaman Imperion, sed ĝi ne estis longdaŭra kaj 
baldaŭ dispeciĝis inter kelkaj kalifoj. La mezepoka 
t. n. Sankta Imperio estis nur fiktivaĵo, ekster la 
germana bloko. La Brita Imperio nuntempa ankaŭ 
ne povas esti komparata al la Romana. Ĝiaj 
teritorioj estas disaj ; unuj estas loĝataj grand- 
parte de elmigrintoj kaj aspektas kvazaŭ disŝiritaj 
pecoj el Britio ; aliuj konsistas el popoloj, kies 
moroj kaj sociaranĝoj estas tute malsamaj je tiuj 
de la Metropolo. 

Aliparte, estas tre notinde, ke neniu indiĝeno 
el la kolonioj anglaj ludis gravan rolon en la his- 
torio de Britio. La reĝo ja estas pure brita kaj ne 
hinda aŭ afrikana. Male dum la ekzisto de la 
Romana Imperio regis la hispano Trajano, la 
numido Severo, poste Sirianoj kaj Ilirianoj. 

Tiuj simplaj faktoj bone montras la gradon de 
unueco, kiun atingis tiu giganta politika konstruo, 
ne komparebla kun iu alia. Kompreneble kreiĝis 
sur tiu ekonomia kaj politika substrukturo ia unu- 
eca ideologio : nova patriotismo. Kiel ĉiam kaj ĉie 
ĝi estis esence religia: 

« Kvankam en siaj koroj la Romanoj ĉesis 
respektegi siajn diojn, ili tamen daŭrigis tre akurate 
kulti al ili. Pli ol iam, dum ĉiu religia sento esting- 
iĝis, la ritoj al la naciaj dioj kaj la diaj honoroj 
al Romo kaj al la imperiestro aperis kiel la simbolo 
kaj la signo de la romana patriotismo. La religio 
fariĝis ia nacieco (”). » 

La Romanaj regantoj bezonis tian mistikon por 
firmigi sian potencon. La atingita unueco ja ne sin 
bazis sur la reala intereso de ĉiuj regatoj. Ekzistis 
klasoj. Kaj la tuta politiko de Romo sin apogis nur 
sur la aristokrata klaso. En ĉiuj konkeritaj landoj 
la demokrataj tendencoj estis severe subpremataj. 
La patriotisma religio estis do, kiel nuntempe, nepre 
necesa por trompi la ekspluatatan klason. Kaj tiu- 


(*) Ibidem. 

tempe jam aŭdiĝis akraj voĉoj, kiuj senmaskigis la 
trompon: 

« La sovaĝaj bestoj posedas almenaŭ kuŝejon, 
dum tiuj, kiuj mortas pro la defendo de Italio, ne 
havas alian bienon ol la aeron, kiun ili spiras. Sen 
tegmento por sin ŝirmi, ili vagas kun siaj edzinoj 
kaj infanoj. La generaloj trompe parolas, kiam ili 
instigas vin al batalo por defendo de viaj temploj, 
de viaj dioj, de la tomboj de viaj patroj. El tiom 
da Romanoj, ĉu estas unu, kiu havas sian hejman 
altaron kaj sian familian tombon ? Vi batalas kaj 
mortas por krei la riĉegon kaj lukson de aliuloj. 
Oni nomas vin mastroj de l' mondo, kaj vi ne 
posedas eĉ terbulon (*). » 

Unu el la plej efikaj kaŭzoj de malekvilibro 
en la granda politika konstruo, kia estis la Romana 
Imperio, certe estis la ekzisto de klasoj inter si 
batalantaj. La ĉefaj kaŭzoj de disfalo kuŝis en la 
limoj mem de la Imperio. Dum tuta jarcento militoj 
okazis inter la pretendantoj al la imperia estreco. 
Kaj estas notinde, ke en tiuj militoj partoprenis pli 
grandaj kontingentoj ol en la militoj kontraŭ la 
Barbaroj. 

La Imperio sin mortigis mem; ĝia interna mal- 
fortiĝo antaŭis tiun de ĝiaj limoj, ĝi pereis precipe 
de siaj propraj vundoj kaj ne de eksteraj atakoj. 
Ne povis aliel okazi, ĉar ĝi reprezentis la plej 
grandan potencon en la mondo. 


(“) Tiberio Grakho (m. 133 a. K.), citita de Plutarko. 

Oni ankaŭ ne devas forgesi, ke la submetiĝo 
de kelkaj popoloj estis nur ŝajna; la kredo, ke 
Romo estis nevenkebla, kaŭzis tiun submetiĝon. 
Kiam, kaŭze de interna malordo, foriĝis tiu kredo, 
indiĝenaj ĉefoj ribelis. Tiam, anstataŭ celi fariĝi 
imperiestroj, ili nur batalis por esti reĝoj en iu 
provinco. 

La kultura unueco estis ankaŭ sufiĉe supraĵa. 
Ne ĉiuj regatoj, sed nur la aristokrataro bone 
scipovis la latinan lingvon. En la provincoj oni 
parolis la tiean dialekton (“). Unuvorte, malestis la 
firmaj kondiĉoj necesaj por ĉiamigi politikan unu- 
econ. 

Sed, konsidere la tiutempajn kondiĉojn kaj cir- 
konstancojn, kiam ne ekzistis fervojoj, vaporŝipoj, 
presmaŝinoj kaj aliaj kulturiloj, oni ne povas ne 
admiri la grandiozan entreprenon de la antikvuloj. 
La Romana Imperio estas mirinda ekzemplo je 
volo, energio, lerto kaj organizkapablo. Ĝia influo 
efikas ankoraŭ nuntempe en la jura kaj politika 
kampoj. Kio cetere estas bedaŭrinda, ĉar tio 
signifas influon de aristokrata koncepto pri rilatoj 
inter la homoj. 

La ekzisto kaj malapero de tiu granda politika 
unuo trudas al ni jenajn konsiderojn : 

Plej potenca politika konstruo, kiu sin bazas 


(“) La imperiestro Septimo-Severo naskiĝis en Tripo- 
litanio. Kiam lia fratino venis al Romo por lin viziti, li 
estis tre hontigata pro tio, ke ŝi ne scipovis paroli latine. 

sur la ekspluatado de unu klaso kontraú alian estas 
ĉiam minacata je disfalo. 

Kvankam la Romana Imperio estis grandega, ĝi 
tamen reprezentis nur malgrandan parton el la 
Tero. Ĉe la limoj, Alamanoj, Frankoj, Gotoj, Skitoj, 
Partoj k. a. barbaroj senĉese provis invadi kaj 
kelkfoje sukcesis. El tio oni devas konkludi, ke 
paco kaj ordo povos definitive regi nur kiam 
ekzistos politika mondunueco. 

La fakto, ke la Imperio kunligis kaj unuecigis 
multajn popolojn, kiuj antaŭe interbatalis, kreis 
objektivan kondiĉon por ke povu estiĝi kosmo- 
politisma ideologio. 

La senpatriotismo de kelkaj grekaj filozofoj ja 
ne povus naskiĝi, se ne jam ekzistus la imperio de 
Aleksandro. 

Similan fakton ni konstatas ĉe la ekzisto de la 
Romana Imperio. La unuaj kristanoj estis ankaŭ 
sennacianoj. Sankta Paŭlo, la vera fondinto de 
P katolikismo, apartenis al la ekspluatata klaso kaj 
estis Romana civitano. Tiun civitanecon li cetere 
malkonfesis: « Ni ne havas civiton, ni atendas tiun, 
kiu devas stariĝi. » 

La unuaj kristanoj atendis la « Civiton de 
Dio », kiu ampleksos ĉiujn popolojn, ĉiujn rasojn, la 
tutan mondon; ili sopiris al la civito, kie forestos 
sklavoj, riĉuloj kaj malriĉuloj, kie estos nur egal- 
uloj, fratoj. Bedaŭrinde la forfalo de l' Romana 
Imperio detruis la materian bazon, por ke tia ideo- 
logio povu esti alio ol revo. 

Dum tri jarcentoj, la kristanoj estis konsider- 
ataj kiel revoluciuloj, kiuj danĝerigas la sociordon, 
kaj pro tio ili estis persekutataj. Sed dum tiu longa 
tempo, iliaj gvidantoj, la episkopoj, akiris aŭtor- 
itaton kaj sufiĉe bonan pozicion. 

Unu lerta imperiestro, Konstanteno, komprenis, 
ke la kristana religio, kiel la aliaj, povas esti ankaŭ 
helpilo por la regado. Li ĉesigis la persekutojn kaj 
eĉ subtenis la novan religion. De tiu tempo la 
kristanismo tute perdis sian dekomencan karakter- 
on kaj fariĝis nova trompilo por servutigi la 
popolon. 

Tamen la katolikismo ankoraŭ nuntempe celas 
tutmondan spiritan superregadon, kaj lertaj apo- 
logiistoj per belaj frazoj sukcesas akordigi la 
kulton al la patrio, t. e. al nacieca religio, kun la 
kulto al unu sola universala dio. La « Civito de 
Dio » ekzistas en la transmondo; ĉiu bona, obeema 
kredulo ĝuos postmortan feliĉon. Dume li devas 
elporti ĉiujn surterajn maljustojn... 

La forfalo de la Romana Imperio metis en la 
historion, dum 1000 jaroj, nigran makulon. Sed en 
la 14-a jarcento reviviĝis en Italio la antikva kul- 
turo. Ekfloris la movado nomita Renesanco, kiu 
venke disvastiĝis tra tuta Eŭropo. De tiu tempo 
la homaro rekomencis sian antaŭeniradon al sen- 
ĉesa pligrandiĝo de politikaj unuoj. 

TRIA ĈAPITRO 


LA MODERNA NACIISMO 


I. La NACIO AŬ PATRIO. — Il. DIVERSAJ DIFINOJ PRI 
LA VORTOJ « PATRIO », «NACIO » KAJ « NACIECO ». — 
III. KIEL ONI KREAS NACIECAN IDEOLOGION. — IV. LA 
MiLIro. — V. LA NACIO KAJ LA PROLETARO. 


I 


La Nacio aŭ Patrio 


Post la forfalo de l' Roma Imperio estis diversaj 
provoj por restarigi vastan politikan unuon. Neniu 
sukcesis reatingi la staton, ekzistantan en la unuaj 
jarcentoj p. K. 

Dum la t. n. Feŭda Reĝimo plej granda parto 
el Eŭropo estis en plena ĥaoso. Kio ĉefe karakter- 
izis tiun epokon, estis la fakto, ke princoj, dukoj, 
baronoj kaj eĉ simplaj kavaliroj celis regi tute sen- 
depende, ĉiu sur sia pli malpli granda bieno. Tiuj 
nobeloj plej ofte kondutis kiel rabistoj kaj pri- 
ŝtelis vojaĝantojn kaj komercistojn. Tial la nask- 
iĝanta burĝaro kaj la kamparanaro subtenis la 

klopodojn de reĝoj por limigi la « sendependecon » 
kaj arbitron de la nobeloj. 

Estas vere, ke urboj povis ankaŭ stariĝi sen- 
dependaj kiel malgrandaj respublikoj. Kelkaj eĉ 
spertis grandan prosperon. Tie ekfloris artoj kaj 
sciencoj, kiel en la antikvaj grekaj civitoj. Sed tiuj 
sendependaj ŝtatetoj ankaŭ batalis unuj kontraŭ 
aliajn, kaj finfine ili devis, kiel la nobeloj, rezigni 
sian sendependecon kaj eniri la kadron de pli 
granda politika unuo. Tiel kreiĝis reĝlandoj, kiuj 
konsistigis la ĝeneralan fizionomion de Eŭropo ĝis 
la Franca Revolucio, en 1789. 

La povo de la reĝo estis senlima, tial ke li 
ricevis ĝin de dio mem kaj ne de la konsento de la 
regatoj. Tio evidentiĝis el la longdaŭra ceremonio, 
kiu okazis ĉe la konsekro al la reĝo. 

Antaŭ ol ricevi la sanktan ŝmiraĵon, li estis 
kvazaŭ dormanta. La ekleziaj altranguloj vekis la 
elektiton kaj sciigis la volon de dio pri lia investado 
en la reĝan postenon. Estis kvazaŭ miraklo. Per 
tio la reĝo eĉ akiris la povon kuraci malsanulojn. 
Ekzemple, Ludoviko la XVI, tiu sama kies kolon 
oni fortranĉis pli poste, devis tuj post sia konsekro, 
mantuŝi 2400 skrofolulojn !... 

En la unua ĉapitro, ni jam vidis, ke post la 
aliiĝo de la primitivaj, senestraj klanoj, kiam nask- 
iĝis la estreco, ĉi tiu lasta devis sin apogi ne nur 
sur ekonomia bazo (la potlaĥo), sed ankaŭ sur ia 
mistika forto per sankta malprofaniĝo en kun- 
frataro. La konsekrado al reĝo de ekleziaj alt- 

ranguloj estis (ankoraŭ estas) la daŭrigo, sub pli 
pompa kaj aliigita formo, de la kutimoj ekzistantaj 
ĉe primitivaj triboj. 

Ĉiam kaj ĉie ni do povas konstati la ekziston 
de du fortoj, kelkfoje inter si batalantaj (“), kiuj 
influas la historian evoluon. Unu rilatas al la tek- 
nika menso, devenanta el la neceso ĉasi, kapti, 
konstrui, inventi por vivi kaj fari la vivon pli kaj 
pli komforta; la alia rilatas al la mistika menso, kiu 
fantazie celas doni klarigojn pri la mondo. 

Reĝlando fakte ne reprezentis teritorian kaj 
administran homogenon. Ĝi estis stranga kuniĝo de 
feŭdoj sub sama reĝeco, kiu ofte rezultis el la 
hazardo de edziĝoj, de heredoj aŭ konkeroj. 

Ne ekzistis naciaj armeoj. La reĝo plejparte 
uzis dungitojn por militi. Tial la regantoj ofte tute 
indiferentiĝis pri la venkoj aŭ malvenkoj de tiaj 
armeoj. Ekzemple, Volter (“) povis gratuli la reĝon 
de Prusio pro lia venko super la francaj armeoj. 
La fama verkisto ne kompromitis sian popularon 
per tio. Tute male. Ne ekzistis tiutempe nacia, sed 
nur provinca patriotismo. 

Ne ekzistis ankoraŭ nacio, laŭ la hodiaŭa 
signifo de l' vorto. 

La unua tia nacio kreiĝis en Francio post la 
Revolucio. La feŭdaj rajtoj estis nuligataj; la kamp- 


(“) La longdaŭra batalo inter la papoj kaj la ger- 
manaj imperiestroj pro la investituroj dum mezepoko 
estas pri tio tre trafa ekzemplo. 

(“) France: Voltaire. 

arano, la metiisto, la burĝo akiris la plenan posed- 
rajton de siaj bienoj aŭ entreprenoj. La senposed- 
igitaj nobeloj kuniĝis kun la fremdaj princoj kaj 
provis restarigi la malnovan ordon. Ĉe tia danĝero 
la diversaj provincanoj forgesis pri sia aŭtonomio 
kaj solidare batalis por defendi la ĵus akiritajn 
rajtojn. 

Kiuj jam posedis bienojn, tiuj volonte soldat- 
iĝis, aŭ instigis siajn filojn aliĝi la armeon. Sed 
ne ĉiuj civitanoj estis bienposedantoj. Por varbi la 
senbienulojn oni promesis, ke tuj ĉe la fino de 
P milito ili ricevos sian parton el la miliardo, kiun 
liveros la vendo de bienoj konfiskitaj ĉe la for- 
kurintaj nobeloj kaj ĉe la Eklezio. La miliardo por 
la defendantoj de l' patrio treege efikis sur la spi- 
riton de la soldatoj el la unuaj revoluciaj armeoj. 
Kompreneble okazis, ĉefe en la urboj, multaj re- 
krutiĝoj nur pro entuziasmo por la libero. 

La konfiskitaj bienoj ne povis esti vendataj pro 
manko de aĉetantoj. La mono senvaloriĝis. Tial la 
miliardo ne povis esti pagata al la volontuloj. Sed 
ĉi tiuj lastaj ne forgesis la promeson. Pli ol unu 
fojon ili postulis la pagon. Babeŭf utiligis tiun 
postulon en sia fama konspiro de la Egaluloj. 

Fransis Delezi (“), kiu mencias tiun fakton en 
sia libro « La Kontraŭecoj de l' moderna Mondo », 
donas jenan klarigon pri la tiutempaj militoj: 


(“) France: Francis Delaisi, « Les Contradictions du 
Monde Moderne » (1925). 

« Tial ke oni ne povis hejmen resendi la soldat- 
ojn, ne doninte al ili bienon aŭ monon, oni daŭrigis 
la militon por ne malmobilizi. Ĉefe pro tio la 
packontrakto de Basel kaj tiu de Amjens (*) (1801) 
estis nur interpacoj, kaj Napoleono povis senhalte 
konduki siajn venkantajn armeojn tra Eŭropo. 

« Post dudek jaroj, rezultis, ke ĉiuj malnovaj 
volontuloj estis mortigitaj, aŭ fariĝis generaloj, 
marŝaloj, eĉ reĝoj en Svedio, ĉe Napoli ktp. Kiuj 
ne scipovis legi, tiuj konsistigis la « grumblemul- 
ojn» de la malnova gvardio. Kiam Ludoviko la 
XVIII decidis pagi al la soldatoj nur duonan 
salajron, neniu plu pensis pri la promesoj de la 
Leĝdonanta Kunvenantaro. Ili tamen multe efikis 
sur la tutan eksteran politikon de la Konvencio kaj 
de la Imperio... 

« ... Fundamente la tuta dramo de la Revolucio 
estis, je la vidpunkto de la amasoj, grandega 
penado daŭrigata dum kvarona jarcento por realigi 
novan agraran regularon, kiun ebligis la nuligo 
de feŭdaj rajtoj. 

« En 1792/95, ne plu estis armeo el « soldatoj », 
batalanta pro pago, por apartaj interesoj de princo. 
Ĝi estis armeo el civitanoj unuiĝintaj por defendi 
komunan grundon, kiu apartenis al ili, kaj kiun ili 
deziris translasi al siaj infanoj. Tio estas ĝuste la 
principo de la romana civito. Tial, tute nature, ili 
retrovis la antikvan esprimmanieron. Kaj jen super 


(“) France: Amiens. 

la duon-brigadoj de Hoŝ(“) kaj de Marso (“), 
resonas la malnova vorto, forgesita depost dudek 
jarcentoj, je kies nomo militiris la hoplitoj el Ateno 
kaj la romanaj legianoj: Filoj de la PATRIO, 
antaŭen ! 

« Tiun tagon la Nacio anstataŭis la reĝlandon. » 

Venkinte per sanga revolucio la nobelan kaj 
ekleziulan klasojn, la francia burĝaro devis krei 
trompan ideologion por firmigi sian regadon super 
la senbienuloj. Tial naskiĝis la naciismo en sia 
hodiaŭa formo. 

Por surbazigi la novan ideologion, oni sin 
apogis sur historiaj, etnografiaj, juraj, rasaj, filo- 
zofiaj kaj ceteraj konceptoj. Estis facile al la 
reganta klaso trovi apologiistojn. Tiel sub la nomo 
patrio aŭ nacio kreiĝis la moderna religio, la mito, 
kiu disvastiĝis tra tuta Eŭropo, ĉie kie la feŭdaj 
rajtoj estas forigitaj. La patrio fariĝis vera idolo, 
kiun adori devas ĉiu civitano, idolo, al kiu ĉiu 
devas ĉiam esti preta oferi sian propran vivon. 

Dum malaperis ĉe multaj personoj la kredo je 
dio, dum malfortiĝis la influo de la diversaj eklezioj 
en la politika vivo de l' popoloj, tiam pligrandiĝis 
la influo de l' nacia religio. 

Oni eĉ povis konstati, ke la pastroj el ĉiuj 
religioj fariĝis ankaŭ fervoraj apologiistoj kaj 
propagandistoj de l' patriotismo. 


(“) France: Hoche. 
(*) France: Marceau. 

Post kiam tiu religio estas infektinta Eŭropon, 
ĝi nun disvastiĝas tra la tuta mondo, ĉie kie indi- 
ĝena burĝa klaso celas akiri la regadon. Kelkokaze 
la patriotismo eĉ ludas revolucian rolon, en tiu 
senco, ke ĝi vekas dormantajn popolojn al nova 
vivo. 

Tre trafan ekzemplon pri tio oni povas 
nuntempe observi en Hindio. La tiea popolo, de 
jarcentoj dormanta en la kastaj kaj tradiciaj vindoj, 
ekvekiĝas ĉe la instigoj de sia burĝaro, kiu ne 
plu volas dividi la profitojn de sia ekspluatado 
super la proletaro kun la angla burĝaro, invadinta 
la landon antaŭ du jarcentoj. 

En la revuo Eŭropo (“) Romen Rolan (“) skribis 
jenon : 

« Nenio estas pli emociiga ol vidi, en Hindio, 
la grandegan flamon el religia kolektiva halucino, 
kiu regis tiujn tri cent milionojn da homoj, subite 
aliiĝi en formon de Patrio! La Patrino Hindio, 
kiun prikantas, en sia Marsejezo de Hindio, 
Bankim Sandra, la Ruje de Lil(“) el Bengalio, 
estas la patrino Kali, reenkarnigita en la korpo de 
la Nacio. » 


Kredeble la naciismo reprezentas etapon, kiun 
trapasi devas la. historia procezo. Ni nun simple 


„(“ N° de novembro 1929. 
(“) France: Romain Rolland. 


() France: Rouget de Lisle, aŭtoro de la « Marseil- 
laise ». 

notu la fakton, .klarigante ĝin al ni per la jam 
faritaj konstatoj, nome, ke la mistikaj fortoj, la 
ideologiaj faktoroj ludas grandan, ofte negativan 
rolon en tiu procezo. 


ES 
mek 


En la antaŭaj ĉapitroj ni vidis, ke la patrio 
havis en la antikvo materian bazon, ke ĝi rilatis 
al io konkreta : la malgranda bieno, kie naskiĝis, 
vivis, mortis kaj diiĝis la patroj. La tiutempaj pa- 
triotoj havis do realan intereson en la defendo de 
sia patrio, ĉar ili fakte defendis la teron, kiun ili 
kulturis, la bienon, kiu donis al ili ĉiujn viv- 
rimedojn. 

Ni ankaŭ konstatis, ke la ideologio, kiu stariĝis 
sur tiu materia bazo, baldaŭ fariĝis baro al pli- 
larĝigo de sociaj unuoj. Tiu plilarĝiĝo, postulita de 
novaj ekonomiaj kondiĉoj, povis sekve okazi nur 
per bataloj, per sangaj militoj. La hodiaŭa patriot- 
ismo estas same danĝera ideologio. 

Ni ekzamenos pli poste kelkajn el la argumentoj, 
per kiuj nuntempaj apologiistoj de l' patriotismo 
provas pravigi la ekziston de nacioj. 

ll 


Diversaj difinoj pri la vortoj “ patrio ”, 
“nacio” kaj “ nacieco” 


La difinoj, kiujn oni trovas en vortaroj, pri la 
vorto patrio, estas mallongaj kaj ĝenerale nur 
mencias la etimologian signifon de l' vorto. Se oni 
ne kontentiĝas per tiaj difinoj kaj serĉas en verkoj 
de patri-apologiistoj, oni tuj konstatas ilian 
embarason; ĝi montriĝas per granda neprecizo en 
la klarigoj. 

Kelkaj aŭtoroj multe penadis por montri la 
ekziston de nuancoj inter la vortoj patrio, nacio, 
lando, ŝtato. Ni ne perdos tempon nek inkon por 
vidigi la vanon de tiaj subtiloj. Praktike tiuj ter- 
minoj rilatas al la sama objekto kaj estas samsig- 
nifaj. 

Tion ankaŭ asertas Emilo Durkhejm en La 
Sociologia Jaro (France: L'Annĉe Sociologique, 
1915): « lu nacieco estas homa grupo, kies 
membroj, pro etnologiaj aŭ simple historiaj motivoj, 
volas vivi sub samaj leĝoj, formi komunan Ŝtaton, 
ne gravas, ĉu grandan aŭ malgrandan; kaj tio estas 
hodiaŭ iu principo, inter la civilizitaj nacioj, ke tia 
komuna volo, kiam ĝi estas persiste montrata, 

rajtas esti respektata, ke ĝi eĉ estas la sola solida 
fundamento de la Ŝtatoj. » 

Por nia instruo ni citu do kelkajn difinojn de 
aŭtoritataj patriotoj kaj naciistoj. Sed tuj unu 
rimarkon : Kiam parolas militisto, li ne maskas la 
realon kaj montras malkaŝe la vizaĝon de la patrio 
sub ĝia ĝusta aspekto : 


«La nuntempa patriotismo ne povas mal- 
konfesi la tradiciojn, kiuj, malrapide, dum la daŭro 
de l' jarcentoj, kunigis ĉiujn fragmentojn de la tero 
de l prauloj kaj daŭrigis ties sendependecon ; 
tamen, nova faktoro aldoniĝis. Same kiel ĉe la 
tempo de la Roma civito, la kulto al la institucioj 
prenis lokon en la ideo pri patrio. 

« La moderna patrio, ĝi estas la nacio; ĝi estas 
la suverena popolo, mastro de sia sorto, fariĝinta, 
mem, posedanto de granda parto el la nobelaj 
bienaroj, aŭ vivanta libere per la produktoj de sia 
laboro ("). » 


La aŭtoro, konstatinte, ke ne ĉiuj nacianoj 
posedas bienon, ke ne ĉiuj povas vivi libere per la 
produkto de sia laboro, tute malkaŝe konfesas, ke 
la patrio ĉefe ekzistas por la bonstato de iu klaso : 


« La libero, la egalo, la frateco... estas altruistaj 
virtoj, kiujn oni devas, sendube, kontraŭstarigi al 
la malnova leĝo de egoismo kaj ordonpovo, sed 


(7) Ŝipkapitano Renato le Nepvu de Karfor en « La 
pravo de l' milito ». 1914. (France: René le Nepvou de 
Carfort « La guerre legitime »). 

ilia kompleta triumfo okazigus la dekadencon kaj, 
baldaŭ, la ekstermiĝon de la ideo pri patrio... Tiom 
longe, kiom nacio ekzistas, ĝi konsistas el du 
klasoj, kiujn neniu dislima linio apartigas, sed kies 
kontraŭecaj tendencoj ekvilibriĝas (”). » 


Laŭ tiu aŭtoro ni do notu : se ne ekzistus klasoj, 
ankaŭ ne ekzistus patrioj. Konsentite !... 

Aŭdinte la opinion de aŭtoritata maristo, ni 
nun aŭskultu tiun de generalo : 


« Ĉiu vivanto estas luktanto, kiu utiligas ĉiujn 
siajn kapablojn por konservi kaj pliintensigi sian 
vivon ; la nacioj estas vivaj organismoj (“), kiuj 
senĉese, senripoze serĉas plibonigi la kondiĉojn de 
sia ekzistado. Por la socioj kiel por la individuoj, 
la lukto estas necesa kondiĉo de perfektiĝo ; ĝi 
plifortigas kaj hardas la karakterojn, ĝi donas 
sukceson al la fortuloj ("). » 


Tiaj instruoj pri la patrio taŭgas nur por la 
filoj de la reganta klaso. Por mistifiki la simplajn 
spiritojn de la proletoj, ekzistas pli subtilaj kaj 
ruzaj apologiistoj : 

« La homo ŝuldas ĉion, kion li havas, al sia 
patrino. La civitano ŝuldas ĉion, kion li havas, al la 
influo de sia patrio... 


(2) Ibidem. 
(9) La substreko estas de ni. 


(*) Generalo Kesler en «La Milito». France: « La 
Guerre » (1913). 

« ... Nia libero rezultas el la suferoj de milionoj 
da kreitoj, kiuj batalis por ĝin certigi al ni; nia 
trankvilo kuŝas sur grandega disĵetita amaso da 
martiroj, kiuj donacis sian sangon por ĝin prepari; 
nia arto, nia scienco, nia bonstato estas la fruktoj 
de la maldormoj, de la senĉesaj laboroj, de la 
amasigita geniaĵo de multegaj kreintoj, kiuj pen- 
egis por riĉigi nin per siaj eltrovoj kaj laboroj (*). » 

Per tia sofisma dialektiko oni pli facile sukcesas 
trompi la naivan popolon. En la « demokrate » 
regataj landoj, la laboristoj ja havas la iluzion esti 
liberaj — tial ke ili rajtas voĉdoni en la balotoj 
por elekti reprezentantojn. Se tian « liberon » ili 
ŝuldas al la patrio, same kiel ili ŝuldas la vivon al 
sia patrino, nu, por ĝin defendi ĉu ili povus rifuzi 
oferi sian vivon ?... 

Jen alia pli lerta, eĉ pli subtila difino : 

« Nacio estas animo, spirita principo. Du aferoj, 
kiuj, verdire, estas nur unu sama, konsistigas tiun 
animon, tiun spiritan principon. Unu kuŝas en la 
pasinta tempo, la alia en la estanta. Unu estas la 
komuna posedo de riĉa heredaĵo el memoraĵoj, la 
alia estas la reciproka konsento, la deziro vivi kune, 
la volo daŭrige produktigi la heredaĵon, kiun ne- 
dividita ni ricevis. La kulto al la prauloj estas el ĉiuj 
la plej prava; la prauloj faris nin tiaj, kiaj ni estas. 
Pasinto el gloro, eminentaj homoj, jen la socia 


(5) Abato Gafr en «La leĝo de amo — La patrio ». 
France: Gafre « La loi d'amour — La patrie ». 

kapitalo, sur kiu oni starigas nacian ideon. Posedi 
komunajn glorojn en la pasinta tempo, komunan 
volon en la estanta, esti kune farinta grandaĵojn 
kaj voli fari aliajn, jen la ĉefaj kondiĉoj por esti 
popolo. Oni amas proporcie al la oferoj, kiujn oni 
faris, al la malfeliĉoj, kiujn oni suferis. Oni amas 
la domon, kiun oni konstruis, kaj kiun oni trans- 
donas. La sparta kanto : ni estas tio, kio vi estis, 
ni estos tio, kio vi estas, tre simple resumas la 
himnon de ĉiu patrio... ("). » 


Ni preskaŭ konsentus kun la klarigoj de la fama 
franca filologo kaj verkisto, se oni rilatigus ilin al 
la tutmonda Proletaro, anstataŭ al la kunmiksaĵo 
el diversaj klasoj, kiuj konsistigas nacion. 

La Proletaro en sia senĉesa batalo por eman- 
cipiĝi kreas ja tiun komunan heredaĵon el gloroj. 
Ĝi jam posedas sufiĉe longan tradicion. En la tut- 
mondo, ekzemple, oni rememoras kaj gloras la 
Parizan Komunon, la Sovetan Revolucion. Sur ĉiuj 
kontinentoj oni kantas la Internacio-n kaj la Unua 
de Majo estas la komuna fest- aŭ depostul-tago 
de la klaskonsciaj laboristoj. Ili havas komunajn 
heroojn : Karl Marks, Kropotkin, ĵores, Libkneht, 
Lenin k. a. malpli famaj. 

La klaskonsciaj proletoj jam faris heroaĵojn 
kaj deziras fari aliajn. Ili plie havas samajn interes- 


(“) Ernesto Renan. France: « Qu'est-ce qu'une Na- 
tion? ». Kio estas nacio? Parolado farita en la Pariza 
Universitato la 11 marto 1882. 

ojn. Tamen ili ne konsistigas patrion, kaj tio 
montras, ke la idealista difino de Renan estas sen- 
baza kaj povas utili nur al la burĝa klaso por 
trompi la laboristojn. 

Ne mirinde! Renan estis ja unu el la plej emi- 
nentaj reprezentantoj de tiu klaso kaj sekve 
ludis sian rolon en la kreado de ideologio, kapabla 
entuziasmigi la simplan animon de la senheredigitoj 
kaj instigi ilin defendi la interesojn de la naciprofit- 
antoj. 

S-ro Ramze Mjur, profesoro ĉe la Universitato 
de Manĉester, donas jenan difinon : 


« La nacio estas aro da personoj, kiuj sentas 
sin nature kunligitaj per iaj parencecoj, kiuj estas 
por ili tiom fortaj kaj realaj, ke tiuj personoj povas 
vivi kune kun kontento, ke ili malkontentas, kiam 
oni disigas ilin, kaj kiuj ne povas toleri la regatiĝon 
kun loĝantaro, al kiu ili ne sentas sin same 
ligitaj... (“) > 

Ĉu tiu cito ne montras klare la embarason, en kiu 
troviĝas ortodoksaj universitatanoj — kiuj ignoras 
la klasojn — kiam ili penas liveri difinon pri 
nacio ? Oni ja vane serĉus en la realo vere funda- 
mentitajn faktojn por apogi tian klarigon, kaj oni 
trovus multajn, kiuj montrus ties senbazecon. 

Alia eminentulo, s-ro Inazo Nitobe, profesoro 
ĉe la Universitato de Tokio, instruas jene : 


(7) Angle: Ramsay Muir en « Nationalism and Inter- 
nationalism ». (Naciismo kaj Internaciismo) (1918). 

« Por ni (Japanoj) la Patrio estas io pli supera 
ol la tero, io pli supera ol la grundo el kiu oni 
elfosas oron aŭ rikoltas grenon: ĝi estas la sankta 
restadejo de la dioj, de la animoj de niaj prapatroj; 
por ni, la imperiestro superas la Arhi-Cefmarsalon 
de iu Rechtstaat (Jurŝtato) aŭ la Majstron de iu 
Kulturstaat (Kulturŝtato): li estas la homa re- 
prezentanto de la Ĉielo sur la tero, kunigante en 
sian personon la ĉielan potencon kaj la pardon- 


emon (“). » 


Kvankam nekompleta, ĉar ĝi ne montras la 
klasan materian bazon de la patrio, tiu difino 
tamen ŝajnas al ni sufiĉe ĝusta. Ĝi bone montras 
la mistikan, religiecan konsiston de l' patriotismo. 

Bona franca patrioto kaj priscienca verkisto 
faras similan konfeson: « La patriotismo konsistas 
el hereda eco el mistika kaj ne racia speco. Kiu 
estus patrioto pro racia motivo, tiu estus tia nur 
malbone kaj ne longdaŭre... (*). » 

Kelkaj aŭtoroj provas pravigi la ekziston kaj 
ĉiamecon de la patrioj per rasaj, geografiaj, lingvaj 
kaj eĉ religiaj konsideroj. 


(”) La Fontoj de Buŝido (1927) laŭ la franca eldono. 

(”) Gustavo Lebon. Psikologiaj instruoj de la Eŭropa 
Milito (1916). France: Les enseignements psychologiques 
de la guerre europĉenne. 

Al tiu kategorio apartenas s-ro Ivanof. En sia 
verko (1919) : La Bulgaroj antaŭ la porpaca kon- 
greso, li diras : 


« lu nacieco estas kolektivo el homoj, havantaj 
fizikan kaj spiritan individuecon, komunajn tra- 
diciojn kaj aspirojn. La elementoj, kiuj konsistigas 
kaj pluigas la nacian individuecon, estas : la rasa 
unueco, la geografiaj limoj, la lingvo, la religio, la 
politika unueco, la historio kaj la tradicioj, la 
literaturo, la vivmaniero kaj la kulturaj komunaj 
produktoj ; ju pli evidentaj estas ties elementoj kaj 
unuecaj la organismoj, despli la nacia sento, kiu 
ĝin animas, estas arda kaj vigla. » 


Longe pripensadi ne necesas por konvinkiĝi, 
ke tia difino estas adaptiĝebla al neniu el la nun 
ekzistantaj nacioj. Ĝi estas pure ideala, kaj oni ne 
vidas, ke la historiaj fortoj, kiuj prilaboras la 
homan materialon, puŝas ĝin al tiu direkto. Tute 
male. 

En neniu nacio ekzistas je pura stato la fizikaj 
kaj spiritaj individuecoj, pri kiuj parolas la aŭtoro. 
Kaj tio estas precipe vera, parolante pri Bulgario. 
La nuntempaj historiistoj eĉ ne ankoraŭ inter- 
konsentis pri la deveno de l' bulgara popolo. Alme- 
naŭ estas bone konate, ke ĝia nuna konsisto 
rezultas el tre diversaj elementoj, inter kiuj eble 
superas la turko-tatara, pli malpli slaviĝinta. 

Cetere la tuta Balkana duoninsulo ĉiam estis 
vera mozaiko el popoloj. En la antikva tempo ĝi 

apartenis al la tre kosmopolita Roma Imperio. Oni 
povas facile konvinkiĝi; ke en tiaj historiaj kondiĉoj 
la diversaj gentoj, kiuj interpuŝiĝis en tiu mond- 
parto, ankaŭ intermiksiĝis kaj sekve oni ne povas 
prave paroli pri la « rasa unueco » de la Bulgaroj. 

Rilate al iliaj « komunaj aspiroj », ni diru, ke 
tio estas simpla ŝerco, kiam furiozas en Bulgario 
la klasbatalo; kiam tieaj laboristoj kaj kamparanoj 
estas amase persekutataj, malliberigataj kaj murd- 
ataj. Ne utilus insisti : la idealista difino de s-ro 
Ivanof estas tute subjektiva elpensaĵo, neniel rilat- 
anta al realo. 

Plie ni rimarkigu, ke en plej freŝdataj verkoj 
estas konfesite, ke « la antropologiaj esploroj ne 
tiom progresis kiom dezirinde... Ekzistas malpli da 
homaj rasoj — la vorto raso estis tiom malavare 
uzata ! — ol unuavide oni povus kredi. La Antro- 
pologio ne povas ankoraŭ sciigi ilian seneraran 
nombron, tial ke ĝiaj enketoj ne estas sufiĉe mult- 
nombraj nek sufiĉe precizaj. La katalogoj pri rasoj, 
kiuj, ĝis nun, estas starigitaj, havas plej ofte nur 
konvencian valoron; ĉiuokaze ili reprezentas nur 
provizoran staton de niaj konoj... (). » 


Do jen fakulo, kiu konfesas, ke la nuna stato 
de la scienco eĉ ne permesas precize paroli pri 


(") Eŭgeno Pitar, profesoro pri antropologio ĉe la 
Ĝeneva Universitato. France: E. Pittard « Les Races ef 
[Histoire ». (La Rasoj kaj la Historio (1924), Biblioteko 
de historia sintezo. 

rasoj. Tia konfeso sekve subfosas tute la vid- 
punkton de la patri-apologiistoj, kiuj bazas sian 
argumentadon sur rasaj konsideroj. 

La sama aŭtoro ankaŭ montras la facilanimecon 
de tiuj, kiuj erarigas la publikon per fantaziaj 
asertoj pri lingvo kaj raso: 


« Tro ofte oni samigis la rason kun la lingvo. 
Bedaŭrinde, hodiaŭ ankoraŭ, en la kutimaj 
esprimoj, en multaj lernolibroj, en ĵurnalista prozo, 
estas parolite pri « latinaj rasoj », pri « germanaj 
rasoj », pri « slavaj rasoj », ktp. Mi supozas, ke la 
aŭtoroj de tiuj lernolibroj bone scias, ke tiaj « rasoj » 
ne ekzistas. Ĝi estas, ili diras, nur procedo por fa- 
ciligi al la lernantoj iajn disdividojn de popoloj, 
parolantaj la saman lingvon. Mi forcedas. Sed ĉu 
tia procedo ne havas la gravan malbonon profunde 
fiksi eraron en la spirito de multaj personoj ? Ĉu 
ne estus saĝe ĝin forlasi ? Ni ja vidas ĉiutage poli- 
tikajn verkistojn, ĵurnalistojn, paroli kun naiva — 
kaj danĝera — aplombo pri tiuj supozitaj rasoj, 
kvazaŭ ili havus la eblon doni, per vorto, al ĉiuj 
samlingvanoj de iu ŝtato la saman antropologian 
fizionomion ! Eĉ historiistoj iafoje utiligis tiajn 
difinojn, ne analizante ilin. Tio estas riproĉ- 
inda... ("). » 


Ankaŭ la unueco de lingvo tute ne povas pravigi 
la ekziston de patrio. Ni ja konstatas, ekzemple, 


(“) Ibidem. 

ke ne Ciuj anglolingvanoj estas sampatrianoj. 
Saman rimarkon oni povus fari rilate aliajn lingv- 
ojn. Kaj aliparte ni vidas, ke en la malgranda 
Svisio ekzistas tri malsamaj oficialaj lingvoj. 
Tamen ĉiu svisa patrioto, ĉu franclingva, german- 
lingva, aŭ itallingva, sentas sin forte ligita al unu 
sama patrio. 

Ĉu estas atentinda la argumento, kiu penas 
pravigi la ekziston de nacioj per tio, ke ekzistas 
geografiaj, naturaj limoj ? Ni opinias, ke ne. Estas 
ja vere, ke granda rivero, alta monto ofte "ludis 
gravan rolon en la bataloj, kies rezultoj efikis sur 
la kreiĝon de nacioj. Tamen sufiĉas rigardi karton 
por tuj ekvidi, ke la landlimoj ne ĉie koincidas kun 
rivero aŭ kun monto. Cetere, riveroj eĉ maroj ofte 
ludis kunigan kaj ne apartigan rolon. 

La montoj ja ĝis nun estis baroj inter la po- 
poloj, sed pli kaj pli ili ĉesos ludi tiun rolon en nia 
epoko de aerveturado kaj senfadena telegrafio. 

Ĉu paroli pri samo de religio ? Per tio oni 
ankaŭ ne povus starigi ĝeneralan, ĉie aplikeblan 
principon. Se en kelkaj landoj la sampatrianoj estas 
ankaŭ sameklezianoj, ne ĉie estas tiel. En multaj 
nacioj kunvivas anoj de diversaj religioj kune kun 
liberpensuloj kaj ateistoj. Kaj dum la lasta mond- 
milito tre patriote sin interbuĉis katolikoj de mal- 
samaj nacioj; same faris anoj de aliaj eklezioj. La 
naciaj dioj estis pli potencaj ol la ekleziaj. 

La nacioj, la patrioj estas rezultaĵo de historiaj 
faktoroj; ili reprezentas ian provizoran ekvilibron 

inter diversaj ekonomiaj fortoj. Nacioj povas esti 
konsiderataj kiel komercaj firmoj, kiuj konkurencas 
unuj la aliajn. — Sed jam ni eniris la epokon de 
la trustoj, kies celo estas forigi konkurencon !... 

Estroj de komercaj firmoj volas havi obeemajn, 
servemajn kaj fidelajn oficistojn. Same ankaŭ la 
regantoj de la nacioj tre zorge edukas anojn, ĉiam 
pretajn oferi sian vivon por defendi la patrian 
firmon. Per ideologio, kies origino radikas ĝis la 
klana totemo, oni mistifikas ilin. La tuta edukado 
celas fari el la patrio ian miton, ian fetiĉon. 

Ĉe funda analizo oni ja trovas, ke la nacioj 
havas materian, klasan bazon. Sed tio ne klarigas, 
kial homoj milionope konsentas mortigi kaj mort- 
iĝi pro la patrio. Tia konsento havas religian 
radikon; ĝi rilatas al la mistikismo, kiu ankoraŭ 
regas la plej grandan parton el la homoj. 

Ekzistas ankaŭ ateistaj patriotoj, eble rebatos 
iu. Ne. Ekzistas eble patriotoj, kiuj ne kredas je 
la ekzisto de iu dio reganta en la ĉielo, sed ili estas 
tamen dianoj, ĉar ili faras diaĵon el la sanga idolo 
patrio. Jam delonge la fama filozofo Niĉe (“) diris, 
ke « niaj (t. e. la nuntempaj) ateistoj estas piaj 
homoj. » Por konvinkiĝi pri tio, sufiĉas ja rimarki, 
kiel kondutas la t. n. ateistoj, kiam mortas unu el 
iliaj amikoj aŭ parencoj. Ja ne mankas « ateistaj » 
tomboj kaj maŭzoleoj !... 


(“) Germane: Nietzsche. 

Oni kelkfoje legas en agitecaj artikoloj, ke la re- 
prezentantoj de la reganta klaso ne partoprenis la 
militon. Tio estas ne tute vera. Estas citeblaj 
multe da ekzemploj pri burĝoj, kiuj oferis sian 
vivon sur la patria altaro. Eĉ burĝa franca patrino, 
kies kvar filoj estis buĉitaj dum la lasta mond- 
milito, malgraŭ sia granda ĉagreno bedaŭris ne 
havi kvinan por oferi al la patrio... 

Kiel klarigi al si tian monstran spiritostaton, se 
oni ne scias, ke ĝi radikas ĝis la barbaraj epokoj, 
kiam racieco apenaŭ eniris la cerbon de homoj; 
kiam la superstiĉo ĉiurilate regis la spiritojn. 

Cetere tiun neraciecan karakteron konfesas eĉ 
la inteligentaj kaj kleraj patriotoj, kiam, okaze, ili 
sincere kaj malkaŝe parolas. Unu el ili, Briintjer (“), 
sufiĉe fama profesoro kaj kritikisto franca, direk- 
toro de la grava Revuo de la du Mondoj ("), parolis 
jene en siaj Probatalaj Paroladoj (*): 


« ..la ideo pri patrio havas unue naturan 
fundamenton... ĝi havas tradician bazon, historian 
fundamenton; ĝi havas fine, kaj ni kuraĝu tion diri, 
mistikan fundamenton... tiu tiom forta ligilo, kiu 
ligas unuj al la aliaj ĉiujn infanojn el la sama 
grundo, ĝi ne estas la intereso, nek la cirkons- 
tancoj, kiuj kreis ĝin, ĝi ne estas la kutimo, ĝi 


(“) France: Brunetiére (1849-1907). 
(“) «Revue des deux Mondes. > 
(“) Discours de Combat. 

estas la instinkto; kaj kio estas la instinkto, se ne 
la atesto aŭ la pruvo pri io alia ol ni, kio vivas 
kaj agas en ni. » 

Tiu « io alia », kiu vivas kaj agas ĉe ĉiu nun- 
tempa patrioto, estas sendube tio, kion la « sovaĝ- 
uloj » nomas mana-o. Ni retrovas tiel la ĉeneron, 
kiu ligas la hodiaŭan naciismon al la pratempa 
totemismo. 

La naciismo ja estas esence religia, mistika, 
malracia. Al tiu konkludo alvenas ĉiuj pensuloj, 
kiuj profunde ekzamenis la demandon. Ni citu an- 
koraŭ unu ateston pri tio: 


« Estas neeble esprimi aliel ol sub mita formo 
la ideojn, kiuj rilatas al la patrio... Tuj kiam ni 
komencas konsideri la patrion, la tradicion, kaj tiel 
transpasi la limojn de nia jura aktiveco por pri- 
konsideri la politikon, tiam ni renkontas « ion re- 
ligian kaj dian » (Renan) — t. e. ion, kio estas 
fremda al la naturscienco kaj al la juro. Ni ĉiuj 
konscias, ke ni ne laboras nur por havigi al ni la 
kiel eble plej grandan sumon da feliĉo kaj ke, 
sekve, la politika socio estas alio ol asocio el pro- 
fitemuloj... Estas la diigo je la politika forto, kiu 
klarigas la ideon pri patrio. 

« Laŭ Tamen (”) en sia verko (Sankta Ambrozo 
kaj la kristana moralo): « La romana ŝtato estas la 


(") France: Thamin: « Saint Ambroise et la Morale 
chretienne ». 

konkreta formo, sub kiun li (Cicerono) metas la 
filozofian ideon pri homa solidaro. Kion li postulas 
de la stoikismo, tio estas la pravigo, la teoriigo je 
sia patriotismo. La amo al la patrio superas ĉiujn 
aliajn amojn kaj, en okazo de konflikto inter ili, ĝi 
devas havi la unuan lokon. 

« Ŝajnas al mi, ke se la moderna sociologio ne 
kapablas ion krei, tio rezultas, grandparte, el la 
fakto, ke ĝi ne ekkonis la mitan karakteron de 
multe da elementaj konoj, kiujn ĝi esploras kaj pre- 
tendas klarigi en scienca lingvaĵo, kiu ne taŭgas 
por ili: el tio rezultas stranga malnormalaĵo, kiu 
ofte igas la sociologojn paroli kiel somnam- 
buloj ("). » 

Esplorante funde la demandon, oni ja alvenas 
al ĉi tiu konkludo, ke la nuntempa naciismo 
havas pure mitan fundamenton. Ĝi estas ideologia 
superstrukturo, kies materia bazo jam ne plu 
ekzistas en multaj landoj kaj estas en stato de 
malaperado en aliaj. Sed la ordinara naciano ne 
konscias pri tio. Aĉetante panon, ekzemple, la 
bakisto ne diras al li, ke la faruno, el kiu li knedis 
la paston, venas el alia kontinento. Cetere, li mem 
plej ofte ne scias tion, ĉar por aĉeti tiun farunon, li 
nur bezonis telefoni al iu pogranda pera firmo. 
Tute same okazas rilate al tajloro aŭ ŝuisto. Neniu 
scias, el kie venas la materialoj, kiujn li prilaboras. 


(7) Georgo Sorel (La Ruiniĝo de la Antikva Mondo). 
France: La Ruine du Monde Antique. 

Nek la kamparano, nek la urbano prezentas al 
si klare la nunan staton el komplikaj, pli kaj pli 
densiĝantaj retaroj el diversaj komunikiloj (fer- 
vojoj, ŝipoj, bankoj, borsoj, telegrafo, telefono 
k.t.p.), kiuj ĉirkaŭligas nian planedon kaj signas la 
interdependecon de ĉiuj ĝiaj partoj. Tial la menso 
de naciano estas apenaŭ influata de la grandaj 
ŝanĝiĝoj, kiuj okazis de la tempo, kiam la nacio iel 
povis esti reale sendependa kaj ne nur formale kiel 
hodiaŭ ; tial la naciisma ideologio mite transvivas 
la epokon, dum kiu ĝi havis materian fundamenton. 


HI 
Kiel oni kreas naciecan ideologion 


Nuntempe oni kvazaŭ ĉeestas la naskiĝon de 
novaj nacioj. Kaj la patriotismo estas la religio, 
kiu plej bone kaj facile disvastiĝas en ĉiuj mond- 
partoj. Per laŭcela edukado, la ŝtatoj de Sud- 
Ameriko, ekzemple, kreas patriotisman senton, kies 
malbonefikeco baldaŭ estos komparinda kun tiu 
jam delonge ekzistanta en la Eŭropaj landoj. Estas 
vere mirige konstati, kiel filoj de italoj, de francoj, 
de irlandanoj, de turkoj aŭ de orientanoj fariĝas 
bonaj patriotoj — ĉiliaj, peruaj, kolombiaj, bra- 
ziliaj, argentinaj k. c. 

La fakto estis tre bone raportita de s-ro Alfredo 

Bernje (“), korespondanto de la burĝa Pariza ĵur- 
nalo « La Tempo » (“). Tiu ĵurnalisto kompreneble 
tre simpatias al la patriotismo; sekve por nia tezo 
lia atesto estas despli atentinda kaj valora: 


« Kie la tradicioj ne ankoraŭ ekzistas, kie la 
historio estas apenaŭ cent-dudek-jara, tie popolo 
povas ekzisti kun nacia unueco nur kondiĉe, ke 
konstanta edukada penado anstataŭu la mankantan 
pasintaĵon per intensa kulturado de ĉi tiu idealo: 
la patrio. Tion bone komprenis la regantoj... 

« La instruado, kiel ĉie, dividiĝas en tri period- 
ojn... Precipe dum la unua periodo, kiu daŭras ses 
jarojn, la juna lernanto ricevas sian patriotan eduk- 
adon; la edukanto ja bone scias, ke la sentoj en- 
radikigitaj dum tiu delikata aĝo estas por la 
estonto la plej fruktodonaj semoj. Tuj ĉe lia eniro 
en la lernejo, la knabo samtempe lernas legi kaj 
kanti la nacian himnon. Ĉiutage oni parolas al li 
pri la heroaĵoj kaj meritoj de la grandaj liber- 
igantoj de 1810, pri la furiozaj bataloj por la 
sendependiĝo; la nomoj de San-Martin, Moreno, 
Belgrano, ktp. por ĉiam gravuriĝas en lian memor- 
on; oni kondukas la estontajn civitanojn per pia 
pilgrimado antaŭ la statuojn de tiuj herooj, kiuj 
staras sur preskaŭ ĉiuj placoj de Bonaero (°) kaj 
de la aliaj plej gravaj urboj; iu oratoro laŭdegadas 


(“) France: Bernier. 
(“) « Le Temps », julio 1926. 
(°) Buenos-Aires. 

ilian vivon, kiu estis tute dediĉita al la sola servado 
al la patrio, kaj tiel la knaboj, nenion sciantaj pri la 
aliaj gloroj el la mondo, akiras la nedetrueblan 
konvinkon, ke Argentino estas la plej bela, la plej 
fama el ĉiuj nacioj. Sendube tio estas iom troa, sed 
tio donas fruktojn kaj tre belajn fruktojn. 

« Nur la historio pri Argentino estas instruata 
en la unuagradaj lernejoj, la instruado pri ĝenerala 
historio okazas ekskluzive en la duagradaj kaj 
superaj lernejoj (t. e. ke nur la elementoj, kiuj 
konsistigos la regantan klason, havos pli objektivan 
mondpercepton. E. L.). Tiele edukita, la knabo plej 
forte akiras tre fieran ideon pri sia naskiĝlando kaj 
ties grandaj homoj, kiuj ĝin glorigis. Ĉiutage li 
kantas :Al gran pueblo argentino, salud ! (Al la 
granda popolo argentina, saluton !). » 


La aŭtoro detale priskribas ĉiujn rimedojn, 
uzatajn de la tieaj regantoj por encerbigi profunde 
patriotismon. Estas ceremonioj, manifestacioj, pro- 
cesioj ktp. okaze de la naciaj festoj. Li notas, ke, 
kvankam la konstitucio de la lando konsentas la 
presliberon, tamen ekzistas opinio konsiderata kiel 
nepre puninda : la patri-ofendo. Kun aprobo nia 
burĝo notas konklude : 


« Post ses jaroj da instruado tiom intensiva, la 
knabo estas varbita por Argentino, kaj la ideo pri 
patrio superregas en lia spirito ĉiujn aliajn kon- 
ceptojn de lia juna cerbo ; dum la marŝado de l' 
tempo tiu patriota sento ankoraŭ pligrandiĝos kaj 


LA MODERNA NACIISMO 109 


fine, kun la fierego de Romano: civis romanus sum, 
li diros : « Mi estas Argentinano ! » 


La citita ekzemplo tre trafe montras, kiel estas 
eble krei artifike ian ajn ideologion. Oni ja povas 
fari budhismanon, aŭ hinduismanon, judismanon, 
islamanon, katolikon ktp. el kiu ajn infano. Simile 
kreiĝas angla patrioto, aŭ argentina, franca, ger- 
mana, japana ktp. 

La edukado estas granda potenco. 

Sendube ĉe ilia naskiĝo la ideoj ĉiam havas 
materian bazon, konkretan subtenilon. Ni jam 
vidis, ke la pripatria ideo havis ĉe la komenco 
realan signifon, ĉar ĝi rilatis al la terpeco, kie la 
« patroj » estis entombigitaj. Sed kiam la ideoj 
estas naskiĝintaj, ŝajnas, ke ili daŭre vivas per si 
mem ; ili sin nutras kvazaŭ el sia propra substanco, 
sen la helpo de la jam delonge formalaperinta 
materia bazo; ili evoluadas, transformiĝas kaj 
fariĝas iloj en la manoj de la klaso, kiu havas 
intereson ilin utiligi por siaj apartaj celoj. 

La naciisma edukado povas sukcesi, tial ke en 
la grandega plimulto el la cerboj regas ankoraŭ la 
dekomenca, absurda mistika tendenco. La esenco 
de l' patriotismo estas ja pure mistika, superstiĉa. 
Tio montriĝas per la absoluto de ĝia moralo. La 
naciismo estas eĉ la sola religio, kiu ankoraŭ 
postulas de la homo vivoferon. 

Post jarcentoj da luktado, la homoj en la pli 
malpli kulturitaj landoj akiris la rajton aparteni 

aŭ ne al iu eklezio, la liberon ĉeesti aŭ ne religiajn 
ceremoniojn. Sed neniu povas senpune rifuzi parto- 
preni en la sangaj ceremonioj, la militoj, kiujn 
periode okazigas la diversaj naciismoj. 

La patriotismo estas nuntempe la plej potenca 
ideologio ; ĝi pasiege superregas la spiritojn kaj 
kapablas fari el pacemaj, bonkoraj homoj batal- 
emajn kaj sangavidajn bestojn. 

La dekkvin milionoj da buĉitoj el la lasta mond- 
milito ne sufiĉis por satigi la monstron. La naci- 
ismo daŭre minacas la homaron. 


IV 
La Milito 


Ekzistas bonkoraj, idealistaj homoj, kiuj havas 
la konvinkon, ke ilia patriotismo neniel minacas al 
la aliaj patrioj : ili ja nur deziras pacon kaj inter- 
konsenton inter ĉiuj nacioj!... 

Tia speco de patriotoj estas eble la plej dan- 
ĝera. Ilia mistikemo malhelpas, ke ili komprenu la 
ĝustan signifon de l' naciismo, ke ili vidu la veran 
vizaĝon de l' patrio; ili sekve estas bonaj instru- 
mentoj en la manoj de la patriprofitantoj ; ili ĉiam 
estas pretaj oferi sur la altaro de l’ dio Marso... 

Ni jam montris, ke la nacioj estas la rezulto de 
historiaj faktoroj, ke ili naskiĝis per militoj kaj 

reprezentas nur provizoran ekvilibron inter kon- 
kurantaj fortoj. 

Ĉio en la mondo evoluas, ŝanĝiĝas. Venas do 
nepre la tempo, kiam la ekvilibro rompiĝas. Milito 
sekve okazas por restarigi novan... provizoran ekvi- 
libron. Tion instruas la Historio. Tion konfesas eĉ 
realistaj naciistoj ("). 

Ni ankaŭ vidis, ke la tendenco de la historia 
evoluado estas starigi pli kaj pli grandajn politik- 
ajn unuojn. Por ke tiu tendenco ne estu kontraŭ- 
starata, por ke la evoluado povu okazi pace, 
necesus, ke la racio regu en la cerboj de P homoj, 
ke ili kapablu senpasie kaj tute objektive observadi 
kaj ekkoni, kiu forto estas la pli granda kaj sekve 
devas ordigi la mondon. Unuvorte ne devus ekzisti 
patriotoj, kredantoj je la sankto kaj ĉiameco de sia 
kara patrio. 

Sed, tial ke ĉiu patriota firmo estas devigata 
por sia prospero krei absurdan ideologion, kiun 
per edukado ĝi encerbigas al la homoj, nur la forto, 


(") « Sendube venos la tago, kiam la nuntempaj patr- 
ioj ankoraŭ plilarĝiĝos; sed vidu kiom da jarcentoj estis 
necesaj por atingi la nunan staton kaj taksu la penadon 
estontan kaj la longon de la vojo surpaŝita. Ne revu pri 
patrio pli vasta, kiu estus la tuta homaro; atendu, ke la 
nacio estu firme kaj definitive starigita, ke ĉiu popolo 
estu vere realiginta sian internan unuecon, ekvilibrinta 
siajn interesojn, akordiginta la kutimojn, forgesinta la 
malnovajn klas- kaj religiajn disputojn ». — Renato le 
Nepvu de Karfort. (La Pravo de P Milito), pĝ. 74 (1914). 

nur la milito povas decidi, kiu el la diversaj patrioj 
devas venke detrui la aliajn kaj superregi. 

Kio karakterizas la spiritostaton de kiu ajn 
patrioto estas, ĉu la fakto, ke li estas ĝisoste kon- 
vinkita, ke lia « kara lando » indas pli ol la aliaj 
superregadi, aŭ ke ĝia kulturo, genio (legu : diaĵo) 
estas eterna, nedetruebla kaj defendinda eĉ per 
ofero de sia propra vivo. La patriotoj vole nevole, 
konscie aŭ nekonscie estas do oferantoj aŭ oferitoj; 
ili cetere plej ofte ludas ambaŭ rolojn. 


La patriotismo eble ne okazigas militojn, sed ĝi 
almenaŭ tutcerte ebligas ilin. Por ke homoj kon- 
sentu mortigi kaj mortiĝi, ili bezonas ian moralan 
subtenilon; ili bezonas kredi, ke iliaj faroj estas 
justaj kaj laŭdindaj. Por ke tio, kio estas ĝenerale 
malaprobegata kaj konsiderata kiel krimo, estu 
akceptata de la konscienco, necesas, ke ĉi lastan 
superregu iu pasiega forto, kaj tia forto ne povas 
trovi fundamenton en la racio. La milito devas esti 
konsiderata de la militistoj kiel io sankta, kiel io 
dia. Kaj sekve tute pravas la apologiistoj de l' 
milito, kiam ili asertas, ke ĝi estas el dia esenco : 


« Fakte la milito estas religia ago plenumita de 
popolo, kiu fidas al sia estonto ; ĝi estas nekom- 
prenebla al tiuj, kiuj rezignis ĉiun idealon; ĝi 
ŝajnas barbara al tiu kategorio da pozitivistoj, kies 
ĉefaj zorgoj celas la plibonigon de la materiaj 
kondiĉoj de l' vivo. Senreligieca popolo nekapablus 
militadi ; la plej kuraĝe vigla nacio, kiu havus la 

malfeliĉon fali sub la estradon de registaro kun 
ateista politiko, estus duone senarmigita antaŭ ol 
esti batalanta (°)... » 


Aŭdinte la opinion de franca generalo, nun ni 
aŭskultu tiun de marŝalo de Moltke : 


« La milito estas unu el la elementoj de la ordo 
starigita de Dio en la mondo. La plej noblaj virtoj 
de P homo elvolviĝas dum la milito. Sen ĝi, la 
mondo degenerus kaj falus en marĉon el material- 
ismo ("). » 


Ni povus plenigi multajn paĝojn per tiaj citoj. 
Ni ĉiam konstatus, ke la milit-apologiistoj starigas 
sian argumentadon sur religia aŭ religieca bazo. 
La racio ja ne povas pravigi naciecajn militojn. 

Oni devas distingi inter la aŭtoroj, kiuj 
konsideras la militon kvazaŭ naturan leĝon kaj 
tiuj, kiuj vidas en la sangaj oferoj ian punrimedon 
por elaĉeto de pekoj. Al tiu kategorio apartenas 
ĉefe la pastroj. Ilia sangosoifanta dio, pro venĝo 
kontraŭ la pekuloj, eksplodigas militojn de tempo 
al tempo. Kiel Kristo elaĉetis la pekojn de P 
homaro per sia ofero sur la kruco, same la soldatoj 


(“) Generalo Kesler, France: « La Guerre » (La 
Milito), pĝ. 9 (1913). 

(“) Ei letero de marŝalo de Moltke al Bruntschli 
(1871), citita de kolonelo Dupuis en (France): « L'Epoque 
des casernes ». (La epoko de la Kazernoj), pĝ. 18. 

oferas sian vivon sur la altaro de l' patrio por 
elaĉeti la pekojn de kelkaj generacioj. 

La diferenco inter la du konceptoj ne estas 
tamen granda ; ĝi precipe kuŝas en la formo, sed 
restas esence la sama. Ambaŭokaze la milito 
rezultas el tio, ke en la cerbo de l' homoj la mistika 
tendenco estas ankoraŭ pli forta ol la racia 
tendenco. 

Kiam oni konas la materian, klasan bazon, sur 
kiu stariĝis la nacioj ; kiam oni komprenis, ke la 
klaso, kiu profitas el la patrio bezonas, por certigi 
siajn privilegiojn, krei artifike patriotan ideologion, 
oni ne povas esperi, ke ĉesos la militoj pro la 
propagando de bonintencaj pacifistoj, kiuj cetere 
plejparte konservas ian kulton por sia patrio. 

Novaj militoj nepre okazos. Sed kredeble ne 
plu estos militoj inter la nuntempaj patrioj ; estos 
militoj inter kontinentoj: Eŭropo kontraŭ Ameriko; 
aŭ interrasaj militoj: blankuloj kontraŭ flavuloj. 
Tiel la kadro de la nacioj krevos; la eŭropaj nacioj 
devos unuiĝi; kreiĝos eŭropa patriotismo, kies 
unuaj signoj cetere montriĝetas jam nun. La Ligo 
de Nacioj estas unu el tiuj signoj; alia, la tuteŭrop- 
isma movado. Kelkaj klarvidaj burĝaj patriotoj jam 
antaŭvidas ĉi tiujn estontajn gigantajn militojn: 

« Krizoj montriĝas ĉi tie kaj tie. Apud ni kiel 
transmare okazas senbrue aliiĝoj, kiuj preparas, se 
ne por nia generacio, almenaŭ por la venontaj, 
furiozajn atakojn. Pro tio mi havas la konvinkon, 
ke la stariĝo de « eŭropa naciismo » sin trudos, en 

kiu la apartaj naciismoj trovos interkonsentojn (“).» 

La historia procezo ja ne haltas; malgraŭ la 
blindaj patriotoj kaj eĉ per ilia helpo la homaro 
marŝas en sango kaj suferoj al neevitebla unueco. 


e 
oe 


Ni ne provis pentri la abomenindajojn de l' 
milito. Tio estas jam delonge sufiĉe farita en ĉiuj 
lingvoj de multege da talentaj verkistoj. Temis nur 
montri, ke la milito estas neevitebla ; ke oni ne 
povas esperi eviti tian katastrofon, tiom longe, 
kiom la spirito de la homoj estos regata de religia, 
mistika kredo. 

Ĉar la racio ne regas, oni sekve povas iel 
konsenti kun la aŭtoroj, kiuj opinias, ke la milito 
estas la leĝo de la homa progreso. Ne ĉiuj militoj 
havis en la historio tian karakteron ; sed oni ja 
devas konstati, ke dank' al militoj la homaro trans- 
iris el la klana stadio al la hodiaŭa, kaj tio efektive 
reprezentas grandan progreson. 

Se estas pruvite, ke la milito estas neevitebla ; 
se oni opinias, ke kelkaj militoj estis progresigaj, 
dum aliaj estis regresaj ("), tiam stariĝas jena de- 
mando: Kia estu la devo de tiu, kiu konsentas pri 
tiuj du punktoj? Kiel la Proletaro rilatu al tiu pro- 
blemo? 


(') Vladimir d'Ormeson. (La Tempo) (Paris, 4. julio 
1925). France: « Le Temps ». 

(") Ekz. al tiu kategorio, laŭ ni, apartenas la militoj 
de la antikvaj Barbaroj por detrui la Roman Imperion. 

V 
La Nacio kaj la Proletaro 


Dum la daŭro de ĉi tiu studado ni vidis, kiel 
naskiĝis la patrioj, kiel ili evoluis, kiel ili tendencas 
al senĉesa plilarĝiĝo. Ni akiris la konvinkon, ke la 
nuntempaj nacioj estas kvazaŭ komercaj firmoj kaj 
reprezentas nur la interesojn de la burĝa reganta 
klaso. 

Kio karakterizas la rilatojn inter komercaj firm- 
oj estas la konkurenco. Ĝi havas egoisman bazon. 
La milito estas nur unu el la diversaj formoj de 
ekonomia konkurenco inter la nacioj. Ĉiu firmo 
por venki siajn konkurantojn ĉiel provas malaltigi 
la prezojn de siaj varoj. Tiucele ĝi pagas kiel eble 
plej malaltan salajron al siaj dungitoj aŭ pli- 
perfektigas la teknikon en la fabrikoj. 

Tiu perfektigo cetere rezultas grandparte de la 
postulemo de la laboristoj. Kie la homa laborforto 
estas abunda kaj malkara, tie la mastroj ne estas 
instigataj starigi novajn, pli perfektajn maŝinojn. 
Kie la laboristoj ne estas organizitaj, ne estas 
klaskonsciaj kaj postulemaj, tie iliaj labor- kaj 
vivkondiĉoj estas malbonaj, eĉ se « ilia » nacio 

estas politike tute sendependa. Nacia sendependeco 
profitas nur al la burga klaso. 

Pro manko de klero, de komforto; pro troa 
laborado en senhigienaj kondiĉoj ; pro senlaboreco 
kaj mizero, la proletoj ne povas eĉ ĝui la tiom 
ŝatatan kaj laŭdatan nacian kulturon. Ili posedas 
neniun bienon; ili ne ĝuas alte salajratan oficon 
en la ŝtataparato; ili estas ekspluatataj kaj tromp- 
ataj de la reganta klaso. Ili sekve havas nenian 
intereson defendi la nacian firmon. 

Se la proletoj ne estus mistifikataj per la lern- 
ejo, [a preĝejo, la presejo, ili starigus al si jene la 
demandon, kiam temas partopreni militon por 
defendi la nacion : 


« Ĉu la fremdaj regantoj ne bezonos niajn 
servojn por mastrumi la landon ? Ĉu nia laborforto 
ne estos bezonata por funkciigi la fabrikojn kaj 
sekve, ĉu ni ne ricevos vivrimedojn kiel nun ? Unu- 
vorte ĉu domaĝos al ni, se nia nuna mastraro 
perdos la regadon ? » 


Tiel starigante la problemon, la proletoj certe 
konkludus, ke estas tute indiferente al ili, ĉu 
fremdaj aŭ samnaciaj mastroj ekspluatas ilin ; ili 
konvinkiĝus, kiom stulte, trompe estas oferi sian 
vivon por defendi la interesojn de siaj hodiaŭaj 
ekspluatantoj. Ili plie starigus jenajn aliajn 
demandojn : 

« Ĉu do niaj samklasanoj el la aliaj malamikaj 
nacioj ne estas ankaŭ same kiel ni ekspluatataj ? 

Sekve, ĉu ili ne havas la saman intereson organiziĝi 
kaj batali kune kun ni por akiri pli kaj pli decajn 
labor- kaj vivkondiĉojn ? La vivo ĉiutage instruas 
al ni, ke iuj ajn mastroj cedas al niaj depostuloj 
nur se ni kapablas trudi ilin per striko kaj organ- 
izita agado. Al la novaj mastroj ni scios montri 
nian batalemon, nian kuraĝon. Sur la klasbatala 
kampo ni pretas eĉ esti heroaj, sed ni rifuzas parto- 
preni militon por defendi interesojn al ni fremd- 
ajn. Se ni devas oferi nian vivon, nu, tio okazu en 
batalo por nia emancipo. 

« For la trompon! La armiloj, kiujn la mastroj 
metos en niajn manojn, ni uzos por la klasbatalo...» 

Tiel parolus la proletoj, se ili kapablus rezoni 
racie, se ilian cerbon ne infektus la naciisma mi- 
krobo. 

Bedaŭrinde aliel estas. 

Ĉe la komenco de aŭgusto 1914, oni ja konstat- 
is, ke la grandega plimulto da diverslandaj proletoj 
entuziasme ekpartoprenis la militon kaj dum jaroj 
elportis plej terurajn suferojn por defendi la 
interesojn de siaj ekspluatantoj. Krom malmulte da 
esceptoj, la laboristaj partioj kaj sindikat-orga- 
nizoj subtenis siajn registarojn. Gvidantoj fariĝis 
propagandistoj de la nacia vidpunkto. Aliaj, pli 
bravaj, aliĝis kiel volontuloj en la armeon. 

Internaciistoj forgesis la « Internacion» kaj 
ekkantis naciajn himnojn. Tuta Eŭropo kvazaŭ 
ebriiĝis pro patriotisma febro. Racie pensantaj 
homoj (kiom malmultaj!) apenaŭ povis kredi je tio, 


e 


> 
LA MODERNA NACIISMO 119 


kion ili vidis, kion ili aŭdis. Kelkfoje ili eĉ ekdubis 
pri sia propra saĝo : 

« Ĉu ni mem ne estas la frenezaj kaj la milionoj 
da patriotoj kaj mortigistoj la saĝaj ? » 

Ekzistas homoj, kiuj ankoraŭ nun apenaŭ 
povas kredi, ke la lasta mondbuĉado, kiun ili tra- 
vivis, estis realaĵo kaj ne inkubsonĝo... 

Sendube la kaŭzoj de tiu milito estis ekonomiaj; 
temis scii ĉu Germanio venkos definitive sur la . 
mondmerkato ; ĉu la Brita Imperio konservos sian 
superregadon. 

Sed, ĉu estus ebla tia kruela buĉado kaj stulta 
detruado, se la homojn ne frenezigus la patriot- 
ismo ? Se la simplaj proletoj kaj kamparanoj ne 
estus trompataj per la edukado ? Certe ne. Tial 
unu el la plej urĝaj kaj gravaj taskoj estas kontraŭ- 
batali kaj ĝisradike detrui la patriotan ideologion. 

La lasta mondmilito apartenas al la kategorio 
da regresaj militoj. Ĝi ja ne havis kiel rezulton 
plilarĝigi kelkajn naciojn kaj detrui aliajn. Male, 
el la forfalo de la aŭstra kaj rusa imperioj naskiĝis 
aŭ reviviĝis malgrandaj nacioj. Tial la politika 
ekvilibro en Eŭropo estas tre ŝanceliĝa, provizora 
kaj donas al la kapitalistaj gvidantoj tiom Ca 
zorgoj kaj klopodoj. La packontrakto de Versaj 
estas ega sensencaĵo ; ĝi ignoras la ekonomiajn 
leĝojn, kaj oni ne bezonas esti profeto por antaŭ- 
diri, ke ne pasos multaj jaroj antaŭ kiam ĝi fariĝos 
tute kaduka. 

La malgrandaj politikaj unuoj kreitaj de la reg- 

istaroj de «Entente» ne havas vivkapablon. 
Cetere, ĝis nova milito okazos por starigi pli firm- 
an kaj racian ekvilibron, la sendependeco de 
Estonio, Latvio, Litovio, Hungario, Rumanio, Bul- 
gario kaj ceteraj similaj ŝtatetoj povos esti nur 
ŝajna, formala. Fakte ili estas sub la financa 
dependeco de la grandaj ŝtatoj. Sed la burĝaro de 
tiuj nacietoj ludas rolon; ĝiaj reprezentantoj 
okupas bonajn postenojn, ĝuas honorojn kaj sekve 
havas intereson en la konservado de la nacia sen- 
dependeco. 

Sed ĉu la laboristoj el tiuj « sendependaj » 
landoj profitas je tio ? Ĉu ilia sorto estas pli bona 
ol antaŭe? Al tiuj demandoj elokvente respondas 
la faktoj. Neniam antaŭe ekzistis tie pli da sen- 
laboreco, pli da mizero ; neniam antaŭe la tieaj 
laboristoj estis malpli liberaj. En la « liberaj » 
nacioj regas diktaturo kaj teroro; la malliberejoj 
kaj karceroj estas plenplenaj. Ĉiuj laboristaj 
gazetoj raportas abunde pri la persekutoj, ekze- 
kutoj kaj fimortigoj al laboristoj postulantaj pli 
bonajn vivkondiĉojn. 

En Italio, kie la naciismaj principoj estas plej 
severe aplikataj, kie la patriotisma ideologio estas 
plej laŭdata, plej entuziasme akceptata, la klas- 
konscia laboristaro estas pli kruele traktata ol ĝi 
estus, post nacia malvenko, sub la regado de 
fremdaj estroj. La ekzisto de faŝista diktaturo estas 
fakta argumento plej bona por pruvi, ke la patriot- 
ismo spegulas nur la interesojn de la burĝa klaso. 

La postmilita historio de la sendependiĝintaj 
nacioj estas ĉiupaĝe verkita per la sango kaj 
martiriĝo de la proleta klaso. La konsentigo al 
proletoj partopreni en la t. n. liberiga nacia milito 
estas la plej granda mistifiko, la plej senskrupula 
trompo, kiun oni povas prezenti al si. 

Tia fakto estus neklarigebla, se oni ne scius pri 
la religia esenco de l' patriotismo. 

Karl Marks diris, ke la proletoj ne havas 
patrion. Bedaŭrinde, jes, ili havas ; tiu ento (") 
ekzistas en ilia spirito. Oni ofte povas konstati, 
kiom laboristoj fieras pri sia nacio, kiom mal- 
ŝateme ili parolas pri alilandaj samklasanoj. 

 Patrioj ekzistas; dioj ekzistas. Atestas pri tio 

la kazernoj kaj preĝejoj. Sed la homoj kreis la 
patriojn kaj la diojn; ili sekve ankaŭ povas detrui 
ilin. Sufiĉas por tio, ke ili lernu pensi racie, ke ili 
senigu sian menson je ĉia senbaza mistikemo. 

Al tio helpas la scienco, la senĉese malvolv- 
iĝanta tekniko. La produktofortoj mondskale ali- 
iĝas, ampleksiĝas, unueciĝas ; tial ankaŭ la menso 
de la homoj nepre aliiĝos kaj unueciĝos. 

Dume la militoj restas la solaj rimedoj por krei 
ian provizoran ekvilibron inter la multaj nacioj, ĉar 
la mondo estas plenigita de patriotoj. Kiam 
eksplodas milito, kiam furiozas patriotismo, la racie 
pensantaj homoj povas nur provi per ĉiuj rimedoj 


(°) Tuto de la ecoj, kiuj konsistigas la esencon de 
estaĵo. 

savi sian vivon, se ne ekzistas eblo aliigi la militon 
en revolucian batalon. 

Ne domaĝas, ke patriotoj mortigu patriotojn. 
Nur per batoj tiaspeculoj povas lerni pensi racie. 
En 1914, la patrioto-volontulo Henriko Barbiis (*) 
kuraciĝis ĉe la fronto kaj fariĝis internaciisto. 

Oni povus citi multajn similajn ekzemplojn. 
Estas bone konate, ke la nekuraceblaj patriotoj 
troviĝis precipe ekster la fronto. 

Kvankam la lasta mondmilito havis regresan 
karakteron, ĝi estis tamen sufiĉe instrua. Jam nun, 
eĉ en la burĝa reganta klaso, aperas homoj, 
patriotoj, kiuj ekkonscias, ke la severa aplikado 
de la naciismaj principoj, la absoluta suvereneco 
de la ŝtatoj ne plu povas akordiĝi kun la ekono- 
miaj leĝoj. lli provas trovi kompromison inter la 
naciismoj. Tiel la internaciismo rekrutas senĉese 
novajn adeptojn. 

Tiu doktrino jam delonge estas agnoskata de 
laboristaj partioj kaj sindikatorganizoj. En alia 
studo ni ekzamenos, ĉu ĝi liveras kontentigan 
solvon al la problemo. 


(7) France: Henri Barbusse. 

